text:
Wikingleriň gadymy ýurdy hasaplanýan Birkada görkezilen bir ýüzük bu gadymy söwda merkeziniň adyny dünýä metbugatynyň üns merkezine öwürdi. 9-njy asyra degişlidigi çak edilýän bütewi daşdan gaşly ýüzük kümüşden ýasalypdyr. Gaşyň üstünde 8-nji we 10-njy asyra degişli Kufi arap elipbiýi bilen "Ýa Alla" diýen söz ýazylypdyr.
Indi alymlary, taryhçylary, arheologlary bir sowal gyzyklandyrýar. Gaşynda "Ýa Alla" diýip ýazylan bu ýüzük bir wiking zenanyň eline nädip düşüpdir?
Ýüzügiň suratyny şu ýerden gör
Ýüzük takmynan 800-nji ýyllarda wikingleriň söwda eden Birka diýen ýerinde geçirilen arheologik gazuw işleriniň barşynda tapylypdyr. Özboluşlylygy bilen tapawutlanýan bu ýüzük skandinaw geýminde jaýlanan bir zenanyň mazaryndan çykypdyr...
"Wikingler bilen Abbasy halyflygynyň arasyndaky gatnaşyk..."
Bu habaryň ýaýran ilkinji pursatynda iň köp öňe sürlen çaklama ýüzügi Şwesiýa gadym döwrüň söwdagärleri getirendir diýen çaklama bolupdyr. Emma Stokgolm uniwersitetiniň biofizikçi alymy Sebastian Wärmländer we onuň kärdeşi şeýle çaklamany puja çykarypdyrlar. Olar ýüzügi ylmy barlagdan geçiripdirler. Şeýlelikde ýüzügiň gaşynyň reňkli çüýşedendigi äşgär bolupdyr. Şeýle gaşlar bir wagtlar wikinglerde, ondan owalam Merkezi Aziýada we Günorta Afrikada hem bolupdyr.
Stokgolm uniwersitetiniň alymlarynyň aýtmagyna görä, bu ýüzük Ýakyn Gündogarda we demirgazyk Afrikada esasy rol oýnan Abbasy halyflygy bilen wikingleriň arasynda özara gatnaşygyň bolandygyny görkezýär. Olar "Zenanyň özüniň ýa-da onuň tanyşlaryndan biriniň halyflyga ýa-da oňa golaý sebitlere sapar baryp gelmegi mümkin däl" diýýärler.
"Wikingler kümüş bilen gyzyklanypdyrlar"
”Washington Post” gazetiniň ýazmagyna görä, fizikleriň öňe süren garaýşy nädogry bolup biler. Ýöne gadymy döwürlerde skandinawiýalylar musulman ýurtlar bilen aragatnaşykda bolupdyrlar. 11-nji asyra çenli wikingler günbatar we günorta Amerikadan başlap Konstantinopola (Stambula), ol ýerdenem Bagdada çenli barypdyrlar.
2008-nji ýylda taryhçy Farhat Hüseýn Abu Dabidäki "Millet" gazetine beren interwýusynda, wikingleriň gyzyl bilen däl, eýsem kümüş bilen aýratyn gyzyklanandyklaryny belläp: "Bu wikinglerde erkek adam bilen zenanyň mertebesini görkezýän nyşana bolupdyr. Olar hatda özlerini kümüş bilen jaýlatmak isläpdirler" diýip ýazýar.
"Ýüzügiň syryny öwrenmek üçin gadymýete syýahat etmek islärdim"
Şeýle sözleri aýdan Döwlet taryh muzeýiniň mugallymasy Linda Wählender, ýüzügiň syryny öwrenmek üçin arheolog bolman, geljege we geçmişe syýahat etmegi arzuwlap: "Meniň özüm arheolog. Emma bu gaş bilen taryha syýahat etmek islärdim. Bu ýüzük satyn alnandyr ýa-da olja hökmünde getirilendir diýip bolmaz. Ýöne bu ýüzügiň taryhyny, onuň [Birkadaky] zenanyň eline nähili düşendigini bilmek diýseň gyzykly bolardy. Ol öz öýünden gaty uzaga gitdimikä ýa-da uzakdan kimdir biri oňa [bu sowgady] getirip berdimikä?".
Zenanyň bu ýüzügi nireden we nähili alandygy, belki-de, hiç haçan mälim bolmaz. Ýöne taryhçylar we arheologlar bu ýüzügiň [taryhynyň] anyklanmagyna aýratyn ähmiýet berýärler. Diňe bir ýüzügiň taryhyny bilmek däl, eýsem bu ýüzügiň bir wiking aýalyna nähili sowgat berlendigi olarda çäksiz gyzyklanma döredýär.


c: text/html

text:
2016-njy ýylda Türkmenistan 1,6 million bugdaýy öndürmegi planlaşdyrýar. Onuň bir böleginiň ýurduň daşyna satylmagynyň planlaşdyrylýandygyny türkmen mediasy habar berýär.
Resmi plana görä, 2016-njy ýylda ýetişdiriljek pagta hasylynyň möçberi 1,05 tonna diýlip kesgitlendi.
Ýurtda 27 770 gektar ýerde gök önümleriň we beýleki azyk ösümlikleriniň ýetişdirilmeginiň planlaşdyrylýandygy hem habar berildi.
Türkmenistanyň şu ýyl yglan eden pagta we bugdaý plany geçen ýylkysyna gabat gelýär. Ýurt resmileri her ýyl öňünden kesgitlenen planyň doly berjaý edilendigini ýyllarboýy aýdyp gelýärler.
Türkmenistan pagta önümçiliginde mejbury zähmetden peýdalanýandygy üçin tankytlanýar.
Dünýäniň IKEA, H&M, Zara, Lee, Mango ýaly iri şirketleri Türkmenistanyň pagta önümçiliginde çaga zähmetini ulanýandygy we daýhanlara basyş edýändigi sebäpli «Türkmenbaşy jyns kompleksi» atly dokma kärhanasy bilen işleşmegini bes edýändiklerini yglan edipdi.

robotstxt: allowed

filter: keep


text:
24 Aralık 2016 Cumartesi
Araly Halas Etmegiň Halkara Gaznasynda 2017-2019-njy Ýyllarda Başlyklyk Etmegi Bilen Baglanyşykly Guramaçylyk Meseleleri Çözülýär
Türkmenistanyň Prezidenti Gurbanguly Berdimuhamedow ýurdumyzyň Araly halas etmegiň Halkara gaznasynda 2017-2019-njy ýyllarda başlyklyk etmegi bilen baglanyşykly guramaçylyk we beýleki meseleleri çözmek boýunça Karara gol çekdi.
Bu ulgamda giň halkara hyzmatdaşlyk ýörelgelerine eýerýän Bitarap Türkmenistan anyk başlangyçlary öňe sürýär, iri taslamalary durmuşa geçirýär we sebit, ählumumy gün tertibine girizilen möhüm meseleleriň deňeçer çözgüdini işläp taýýarlamak boýunça anyk çäreleri görýär. Şunda, Aral deňzini halas etmek, onuň çäklerinde durmuş-ekologiýa ýagdaýyny sagdynlaşdyrmak meselelerine aýratyn üns berilýär.
Bitarap Türkmenistan ýurdumyzda hem-de tutuş sebitde ekologiýa howpsuzlygynyň üpjün edilmegine, bu ugurda netijeli hyzmatdaşlygyň berkidilmegine gönükdirilen öňdengörüjilikli we tebigaty goramak ähmiýetli syýasaty durmuşa geçirmek bilen iri taslamalaryň durmuşa geçirilmegine işjeň gatnaşýar we Aral deňzini halas etmegiň Halkara gaznasynyň howandarlygynda guralýan halkara maksatnamalaryna we çärelerine işjeň gatnaşýar.
Kaydol: Kayıt Yorumları (Atom)


text:
Ýekşenbe güni Siriýanyň hökümeti öz goşunlaryny ýurduň şäherlerinden yza çekmezinden öň, oppozision güýçleriň hüjümden saklanjakdyklary barada oppozisiýadan ýazmaça kepil almak isleýändigini mälim etdi.
Mundan ozal Siriýanyň hökümeti 10-njy aprelden başlap BMG-niň we Arap Ligasynyň parahatçylyk planlaryny durmuşa geçirip başlamaklyga borçlanypdy.
Ýöne Siriýanyň Daşary işler ministrligi özüniň ýekşenbe günki beýanatynda hökümet güýçleriniň şäherlerden çykjakdyklary barada ozalky peýda bolan maglumatyň “nädogry düşündiriş” berlen maglumatdygyny öňe sürdi.
Soňky birnäçe günüň dowamynda bu ýurduň Idlib we Aleppo prowinsiýalarynda hem-de Hama şäherinde amala aşyrylan hüjümlerde 160 töweregi adamyň ölendigi barada maglumat alyndy.


text:
Birinji bilen, geçen aý Moldowanyň Gagauz awtonom respublikasy ýa-da awtonom Gagauz Ýeri Ýewropa Bileleşigini däl-de, Gümrük Bileleşigini goldamak üçin jedelli referendum geçirdi.
Şondan soň, 17-nji martda, Moldowadan bölünip aýrylan Pridnestrowyäniň parlamentiniň spikeri Orsýeti öz regionlaryny hem anneksiýa etmäge çagyrdy.
Gürrüňi edilýän region 1991-nji ýylda Moldowadan öz garaşsyzlygyny yglan edeli bäri syýasy, ykdysady we harby taýdan Orsýet tarapyndan goldanylyp gelinýär.
19-njy martda gagauz kanunçykaryjylary awtonom “Gagauz Ýerindäki döremegi ahmal bolan sosial hem-de syýasy durnuksyzlygyň öňüni almak üçin” käbir kanunlary kabul etdiler. Bu çärelere görä, Gagauz Ýerinde ýaragly howpsuzlyk bölümleriniň döredilmegi göz öňünde tutulýar.
Belki-de, “iň eýmenç waka” hökmünde hasaplanjak hadysa 18-nji martda bolup geçdi. Ýagny, Orsýetiň premýer-ministriniň orunbasary Dmitriý Rogozin “Pridnestrowýe Ukrainanyň gabawy astynda” diýip çykyş etdi. Ol rus hökümetiniň 20-nji martda bu mesele boýunça ýygnak geçirip, gürrüňi edilýän regiona “ýakyndan ýardam bermek üçin” özleriniň “uly gerimli çynlakaý çäreleri” ara alyp maslahatlaşjakdyklaryny habar berdi. Rogozin 18-nji martda ITAR-TASS habar agentligine beren interwýusynda “Eger-de Moldowa Ýewropa Bileleşigi bilen ylalaşyga gol çekse, onda ýagdaý has hem bulaşar” diýdi.
Rus milletini "goramak"
Orsýetiň daşary işler ministri Sergeý Lawrow 20-nji martda Moskwada geçen metbugat ýygnagynda eden çykyşynda rus syýasatynyň dünýäniň islendik künjeginde ýaşaýan rus milletinden bolan adamlary “goramagy” maksat edinýändigini nygtady: “Biz syýasy, diplomatiki we kanuny çäreleri görmek arkaly daşary ýurtda ýaşaýan ähli ruslaryň bähbitlerini gorarys. Biz dürli ýurtlarda ol ýerlerde ýaşaýan biziň watandaşlarymyzyň hukuklaryna we azatlyklaryna sarpa goýmaklary üçin çäreleri göreris”.
Şu zatlaryň hemmesi Ukraina degişli bolan Krymda geçirilen jedelli referendumdan soň bolup geçdi. Moskwa, elbetde, Krymyň Ukrainadan bölünmegine getiren referendumyň tarapdarydy. Geçirilen ählihalk referendumyndan soň Orsýet Gara deňizdäki ýarymadany anneksirläp, özüne goşdy.
Rogozin Pridnestrowýe Ukrainanyň gabawy astynda diýen hem bolsa, Moldawa-da, Ukraina-da bu aýyplamalary ret etdiler. Kiýew Orsýetiň oda-köze düşmegi bilen regionda dörän düşünişmezlikler sebäpli, elbetde, öz araçäginiň howpsuzlygyny güýçlendirdi.
"Aladalar esasly"
Düýbi Waşingtonda ýerleşýän “Jamestown Foundation” bileleşiginiň tejribeli işgäri Wladimir Sokor Kiýewiň aladalarynyň esaslydygyny aýdýar: “Ukrain häkimiýetleri käbir meýletinçiler, aýratynam kazaklar Ukraina bilen Pridnestrowýäniň arasyndaky araçäkden geçip, Odessa hem-de beýleki regionlara girerler we Moskwany goldap, protest çärelerini geçirerler diýip howatyrlanýarlar. Ukrain häkimiýetleri Pridnestrowýede Moldowany däl-de, Ukrainany durnuksyzlaşdyrjak hereketler bolar diýip çak edýärler”.
Synçylaryň aýtmaklaryna görä, Pridnestrowýäniň haýyşyna garamazdan, Orsýet bu golaýda agzalýan regiony anneksiýa etmez.
Ýöne şeýle bolsa-da, synçylar Moskwada ozalky sowet respublikalarynyň aralaryndaky döwlet araçäklerini täzeden düzgünleşdirmek barada gürrüňleriň gidýändigini aýdýarlar.
We are sorry, but this feature is currently not available


text:
18 Ağustos 2015 Salı
Türkmenistanyň Mejlisiniň Kararyna Laýyklykda
Türkmenstanyň Mejlisi “Girdejiler üçin salgytlar babatda iki gezek salgyt salynmagyny aradan aýyrmak hem-de fiskal boýun gaçyrylmagynyň öňüni almak hakynda Türkmenistanyň Hökümeti bilen Koreýa Respublikasynyň Hökümetiniň arasynda Konwensiýany tassyklamak hakynda”, “Girdejiler we maýa üçin salgytlar babatda iki gezek salgyt salynmagyny aradan aýyrmak hakynda Türkmenistanyň Hökümeti bilen Awstriýa Respublikasynyň Hökümetiniň arasynda Konwensiýany tassyklamak hakynda” Kararlary kabul etdi.
***
Türkmenistanyň Mejlisiniň Kararyna laýyklykda, Döwranberdi Orazberdiýewiç Annaberdiýew Türkmenistanyň Mejlisiniň Ykdysady meseleler baradaky komitetiniň başlyklygyna saýlanyldy.
***
Türkmenistanyň Mejlisiniň Kararyna laýyklykda, Gülşat Sahyýewna Mämmedowa Türkmenistanyň Mejlisiniň Durmuş syýasaty baradaky komitetiniň başlyklygyna saýlanyldy.
Kaydol: Kayıt Yorumları (Atom)


text:
2013-nji ýylyň awgustynda 6 ýyldan soň birinji gezek Türkiýä bardym. Bu gezek turist hökmünde gitdim.
Baran wagtym Ramazan aýynyň soňky günleridi. We şeýlelik bilen uzyn wagtdan soň Türkiýede baýram geçirdim. Baýramdan bir gün öň Stambulda gezdim. Aşakda Bosfor gezelenjinden suratlar bar. Surat sany gaty kändir. Türkmenistandan girýänler üçin trafik duýduryşyny etmeli.
Eminönüde balyk bişirilýän gaýyklar we arka tarapda Yeni Cami (Täze Metjit).
Eminönüden garşy tarapa seredeniňde Karaköý we Galata diňi.
Bosfor gezelenji 1 sagada golaý dowam edýär. Ilki bilen Stambulyň Ýewropa tarapyny görüp bilersiňiz, soňam yzyna gaýdyşyn Aziýa tarapyny görkezip gaýdýar. Ýalňyşmasam tölegi 20 TL bolmaly, olam 10$ töweregi bolmaly.
Gezelenç hyzmatlary berýän we adamlary gatnadýan katerler.
Bir suratda ägirt kruiz gämisi, Stambulyň simwollaryndan biri bolan “Wapur” katerleri we Turyol firmasynyň gezelenç kateri.
Elbetde şahsy gaýyklar hem az däl.
Kruiz gämileri ägirt bolýan ekeni.
Tomus bolsa-da deňizde howa salkyn bolýar. Gezelençden soň 2-3 günläp dümöwläp gezdim.
Walide Sultan Metjidi we Gökkafes diňi (Süzer Plaza). Metjidiň sag arka taraplarynda Beşiktaş komandasynyň stadiony bardy. BJK Inönü Stadiony ýykylyp ýerine täzesi guruljak. Men baran wagtlarym tribunalaryň köpüsini ýykypdyrlar.
Osman Imperiasynyň şalarynyň Ýewropa ýurtlaryna jogap hökmünde gurduran Dolmabahçe Köşgi (Sarayı).
Köşk, daş töwereginde tekiz ýer bolmanlygy sebäpli, deňiz doldurulyp gurulan. Şonuň üçin ady Dolmabahçe.
Bosfor (Boğaziçi) we Fatih Sultan Mehmet Köprileri.
2013-nji ýylyň 22-nji ýanwarynda uniwersitediň binasy ýangynda uly zeper görýär.
Ortaköý Metjidi we Bosfor Köprüsiniň Ýewropadaky aýagy. Edil şol metjidiň ýanyndan owadan suratlar düşürip bolýady. Ýöne maňa nesip etmedi. Baran wagtym görnüşi ýaly rekosntruksiýada.
Bosfor Köprüsi. 1973-nji ýylda gurulýar we henize çenli hyzmatda.
Stambulyň iň meşhur gije klublaryndan biri, Reina.
Nämedigini bilemok, ýöne owadan we taryhy bina.
Rumeli Hisary. Soltan Mehmet Stambuly aljak wagtlarynda Bosfordan düşman gämilerini geçirmejek üçin gurduran galasy.
Fatih Sultan Mehmet Köprüsi. Stambulyň ikinji köprüsi.
Anadolu Hisary (Galasy), Rumeli Hisarynyň göni garşysynda Aziýa tarpda dur.
Fatih Sultan Mehmet Köprüsi 1988-nji ýyldan bäri hyzmatda.
Aziýa tarapyndaky binalaryň köpüsiniň adyny bilemok.
Saraýburnu ýa-da Taryhy ýarymada.
Köp wagtdan bäri garaşyp duran suratlardy. Elim diňe häzir degdi bir mowzuk ýazmana.
Soňuna çenli ýaltanman we megabaýtlaryny gysganman gelenlere minnetdar. =))


text:
Orta Gündogar tehniki uniwersiteti
Orta Gündogar tehniki uniwersiteti (türkçe:Orta Doğu Teknik Üniversitesi), gysgaça OGTU (Türkçe: ODTÜ), 1956-njy ýylyň noýabr aýynyň 15-ine Ankarada düýbi tutulan döwlet uniwersiteti. Häzirki döwürde, Türkiýede iň gowy uniwersitetlerin biri hasap edilýär. Tutýan meýdany 4,500 gektar, tokaýynyň meýdany bolsa 3,043 gektara barabardyr. Ol Ankaranyň merkezinden 20 km uzaklykdaky Eýmir kölüni we Mersindäki Deňiz Bilimleri institutyny öz içine alýar. Başga-da, Demirgazyk Kipr türk respublikasyndaky OGTU Demirgazyk Kipr okuw şäherçesi (Türkçe:Orta Doğu Teknik Üniversitesi Kuzey Kıbrıs Kampusu) diýlip atlandyrylýan aýratyn bir uniwersitetiň hem esaslandyryjysy bolup durýar.


text:
Habarlar 17 march 2017
Aziada 2017
V Aziada gatnaşmak üçin futzal boýunça milli ýygyndy toparyň düzümi belli boldy
Ýygyndy toparymyz Walensiýanyň golaýyndaky kiçeňräk Benidorma şäherinde boldy, bu ýerde toparymyzyň türgenleşiklerdir oýunlar geçirmegi üçin örän gowy şertler döredildi.
Ykdysadyýet
Telekeçilik — bazar ykdysadyýetiniň hereketlendiriji güýji
Senagatçylar we telekeçiler birleşmesi hormatly Prezidentimiz Gurbanguly Berdimuhamedowyň başlangyjy boýunça 2008-nji ýylda döredildi. Dokuz ýylyň içinde ýurdumyzyň telekeçiliginiň ösüşinde tutuş eýýama barabar ýol geçildi. Häzirki wagtda telekeçilik milli ykdysadyýetimiziň möhüm bölegine öwrüldi we Garaşsyz hem Bitarap Türkmenistanyň dünýäniň ykdysady giňişligine üstünlikli goşulyşmagynda möhüm orun eýeleýär.
Ykdysadyýet
Owlak-guzy kampaniýasynda garaköli dowarlaryň baş sanynyň 766 müňden gowrak artmagyna garaşylýar
Bu zootehniki çärä ýurdumyzyň Ylymlar akademiýasynyň Maldarçylyk institutynyň dowardarçylyk bölüminiň alymlary-da goşuldylar. Häzirki wagtda olar döwlete degişli dowar sürileri bolan hojalyklarda işleýärler. Olar tohumlayk mallardyr we çal we gara garaköli reňkli türkmen garaköli dowarlarynyň genofondydyr. Hünärmenler ýerinde mallaryň köpelen baş sanyna tohumçylyk babatda baha berýärler we olary hasaba alýarlar, şeýle hem olaryň tohumlyk mal derejesini kesgitleýärler. Häzirki wagtda döwlete degişli sürilerde ýokary tohumly mallaryň baş sany 1 million 438 müňe ýetdi. Hünärmenler olaryň ýene 766 müňden hem köp artjakdygyny belleýärler.
Medeniýet
Türkmen-amerikan diplomatik gatnaşyklarynyň ýola goýulmagynyň 25 ýylygy mynasybetli iki ýurduň sazandalary çykyş etdiler
Amerikaly sazandalaryň ýurdumyzda bolmagynyň maksatnamasy Mukamlar Köşgünde bolan dabara bilen başlandy, onda ABŞ-nyň diplomatik wekilhanasynyň adyndan Döwlet simfoniki orkestrine saz gurallary gowşuryldy.
Hyzmatdaşlyk
Halkara okuw-maslahatynyň barşynda ýurdumyzyň howanyň üýtgemegi meselesi boýunça borçlaryny ýerine ýetirişinň ugurlaryna garaldy
Duşuşygyň barşynda durnukly ösüş maksatlaryny durmuşa geçirmek jähtinden 2015-nji ýylyň 12-nji dekabrynda kabul edilen Pariž ylalaşygynyň möhümligi bellenildi.
Ylym
V Aziada goaýlaşdygy saýy ýokary okuw mekdeplerindäki Meýletinler merkezleriniň işi işjeňleşýär
Türkmen Döwlet energetika institutynyň Meýletinler merkezine bu ýokary okuw mekdebiniň her edinji talyby gatnaýar. Iňlis dili mugallymy Bahar Geldiýewanyň ýolbaşçylyk edýän merkeziniň köp ugurly işi talyp ýaşlaryň daşary ýurt dillerini, dogduk diýarynyň we Oýunlara gatnaşýan döwletleriň taryhyny we medeniýetini çuňňur öwrenmäge islegleri olary jebisleşdiriji ýagdaý boldy.
Sport
«Dagyň depesine çykmak» taslamasy ýylyň esasy sport wakasyna çenli ýarym ýylyň galandygyny belledi
Sport we watançylyk çäresi hormatly Prezidentimiz Gurbanguly Berdimuhamedowyň başlangyjy bilen Türkmenistanda Sagdynlygyň we ruhubelentligiň ýyly diýlip yglan edilen ýyla bagyşlanýar hem-de Aşgabatda geçiriljek giň möçberli ýaryşlary wagyz etmäge gönükdirilendir. Bu ýaryşlara Aziýanyň we Okeaniýanyň iň gowy türgenleri gatnaşar.
Wakalaryň jümmüşinde
Türkmenistanyň Ministrler Kabinetiniň mejlisi
Milli Liderimiz mejlisi açyp, 21—22-nji martda ýurdumyzda Milli bahar baýramy bolan Halkara Nowruz baýramynyň giňden bellenip geçiljekdigini aýtdy. Dünýäniň iň gadymy baýramlarynyň biri bolan Nowruz baýramy umumadamzat medeni ösüşinde aýratyn orny eýeleýär. Bu halkara baýramynyň Birleşen Milletler Guramasynyň Bilim, ylym we medeniýet meseleleri boýunça guramasynyň (ÝUNESKO-nyň) Adamzadyň maddy däl medeni mirasynyň sanawyna girizilmegi munuň aýdyň subutnamasydyr. Halkara Nowruz baýramy halklary dost-doganlyga, asudalyga we agzybirlige çagyrýar. Hoşniýetli goňşuçylyk gatnaşyklaryny we birek-birege hormat goýmak däplerini berkidýär. Dünýäniň köp halklary bilen birlikde, türkmen halky hem ajaýyp Nowruz baýramyny uly dabara ...
Resmi habar
Dynç gününiň geçirilmegi bilen baglylykda 2017-nji ýylyň 20-nji marty iş güni däl diýlip hasap ediler
Resminama laýyklykda, 2017-nji ýylyň 19-njy martyndaky dynç güni 20-nji marta - duşenbe gününe geçirilýär.
Resmi habar
«Türkmenhowaýollary» döwlet milli gullugynyň ady «Türkmenhowaýollary» gullugy diýlip üýtgedildi
“Türkmenhowaýollary” gullugyna Türkmenistanyň Adalat ministrligi bilen bilelikde Permandan gelip çykýan üýtgetmeleri we goşmaçalary Türkmenistanyň kanunçylygyna girizmek baradaky teklipleri bir aý möhletde taýýarlap, Ministrler Kabinetine bermek tabşyryldy.
Resmi habar
Ulaglar we aragatnaşyk toplumynyň işgärleriniň güni döredildi
Resminama laýyklykda, Türkmenistanyň Prezidentiniň “Demir ýol ulaglary pudagynyň işgärleriniň gününi döretmek hakynda” 2015-nji ýylyň 23-nji ýanwarynda çykaran Permanyny güýjüni ýitiren diýip hasap etmeli.
Wakalaryň jümmüşinde
Ýurdumyzyň işewürleri Türkmenistanyň Senagatçylar we telekeçiler birleşmesiniň döredilmeginiň 9 ýyllygyny belleýärler
Döwlet Baştutanymyzyň gutlagynda şeýle diýilýär:


text:
Türkmenistanda geçiriljek ilkinji köp ugurly sport oýunlaryna taýýarlyk görmek üçin Ýerine ýetiriji komitetiň işgärleri we işe täze geljek işgärler üçin Oýunlaryň Akademiýasy öz işine başlar.
Aşgabat 2017 Oýunlarynyň Akademiýasy – bu türkmen raýatlaryny işe almak we olaryň hünär derejelerini ýokarlandyrmak maksatnamasydyr. Oýunlar Akademiýasynyň bilim maksatnamasy geljekde uly çäreleri geçirmek üçin galdyrylýan mirasyň bir bölegi hökmünde Ýerine ýeitiriji komitetiň işgärleriniň ukyp -başarnyklaryny we Oýunlar baradaky bilimlerini artdyrar.
Oýunlar Akademiýasy Oýunlara taýýarlyk görmek işlerini amala aşyrmak üçin 400 adamy işe alar. Olar halkara bilermenleriň ýolbaşçylygynda işlär we iri çäreleri guramaga degişli meýilleşdirmek we amala aşyrmak işlerinde tejribe alar.
Biz işgärleri we hünarmenleri işe alýarys.
Işgärleriň wezipesi üçin dalaşgärler öwrenmäge höwesli, oýunlary ýokary derejede gurnamak üçin maksadaokgunly we dürli-dürli toparlar bilen sazlaşykly işlemäge ukyply bolmalydyr.
Hünärmen wezipesi üçin dalaşgärler tejribelerini subut etmelidir şeýle hem tehniki we menejer wezipelerinde başarnyklaryny görkezmelidirler.
Aşgabat 2017 aşakdaky görkezilen iş ugurlarynda umumy işgärleri we hünärmenleri işe alar:
Aragatnaşyk, resmi keşp we marketing
Petek ulgamy
Iýmit üpjünçiligi, arassaçylyk
Çäreleriň hyzmatlary
Logistika
Oýunlaryň hyzmatlary
Desgany dolandyrmak
Akkreditasiýa
Işgärler bölümi
Meýletinçileri dolandyrmak
Işgärleri dolandyrmak
Ýörite lybas işlerini dolandyrmak
Taslamany dolandyrmak
Sport
Howpsuzlyk
Tehniki hyzmatlar bölümi
Tehnologiýa hyzmatlarynyň netijeleri
Desganyň tehnologiýa bölümi
Türgenleriň şäherçesi
Milli Olimpiýa komiteti üçin hyzmatlar
Protokol
Işgärler üçin mümkinçilikler:
Oýunlar Akademiýasynyň bilim maksatnamasy arkaly tejribesini we ukyp-başarnyklaryny artdyrar.
Aşgabat 2017 çärelerinde meýilleşdirmek we dolandyrmak işleriniň ýerine ýetirilişine goşandyny goşar.
Halkara iri çäreleri gurnan ýokary derejeli hünärmenlerden sport ýaryşlaryny dolandyrmak babatda iň gowy tejribe alar.
Türkmenistanda geçiriljek iň iri sport oýunlarynyň bir agzasy bolar.
Tolgunduryjy, tejribeli, ýokary depginli gurşawda işlärler.
Kanagatlandyryjy duýgy we üstünlik gazanarlar.
Täze adamlara duşarlar, täze dost tutunarlar, aragatnaşygy ösdürmek üçin pursat dörär.
Sport ulgamyna degişli bolan ýörite düzgünleri öwrenerler.
Tomaşaçylar üçin öz ýurdunda geçirilýän çäreleriň köpelmegine ýardam berer.
Biz hyjuwly, janypkeş, ukyply we Ýapyk binalarda we söweş sungaty boýunça V Aziýa oýunlaryna başarnykly hyzmat edýän işgärleri gözleýäris.
Oýunlaryň Akademiýasyna alynmaly dalaşgärler Türkmenistanyň raýaty we Aşgabat şäherinde işlemäge rugsatnamasy bolmaly we ýaşy 18-den geçmeli.
Saýlanan işgärler 2017-nji ýylyň sentýabr aýynyň 29-yna çenli dowam edip, şertnama laýyklykda, üýtgewsiz tertipde doly wagtlaýyn işlärler.
Siz bu işe girmek üçin AIMAG işe alyş e-poçtasyna hat ýazmak arkaly synanyşyp bilersiňiz. E-poçta: TKMRecruitment@trivandichanzo.com
Wezipeler bu web sahypada her aý mahabatlandyrylar we biz size täze iş wezipeleri üçin bu web sahypany barlap durmagyňyzy teklip edýäris. Siz gyzyklanýan wezipeleriňiz boýunça öz şahsy maglumatyňyzy (rezýume) işe alýan topara iberip bilersiňiz.


text:
Habarlar 7 march 2017
Wakalaryň jümmüşinde
Türkmenistanyň we Özbegistanyň Prezidentleri täze köprüleriň açylyş dabaralaryna gatnaşdylar
Düýn paýtagtymyzda ýokary derejedäki türkmen-özbek gepleşikleri üstünlikli geçirilip, taraplaryň döwletara gatnaşyklaryna täze kuwwatly itergi bermäge ymtylýandyklaryny we taýýardyklaryny aýdyňlyk bilen tassyklady.
Wakalaryň jümmüşinde
Prezident Gurbanguly Berdimuhamedow: täze köprüler sebit hyzmatdaşlygynyň gerimini giňelder
Döwlet Baştutanlary şeýle hem Özbegistanyň ilkinji Prezidenti Yslam Karimowyň ýadygärligini açarlar. Lebap welaýatynyň dolandyryş merkeziniň köçeleriniň birine-de onuň ady dakyldy.
Wakalaryň jümmüşinde
Türkmenabatda Özbegistanyň ilkinji Prezidenti Yslam Karimowyň ýadygärligi açyldy
Dabara ýygnananlaryň öňünde çykyş edip, Türkmenistanyň Prezidenti hemişe halklaryň dost-doganlyk gatnaşyklaryna daýanan döwletara türkmen-özbek hyzmatdaşlygyny ösdürmekde Yslam Abduganiýewiçiň uly ornuny nygtady.
Wakalaryň jümmüşinde
Türkmenistanyň we Özbegistanyň Prezidentleri Türkmenabat-Farap awtomobil köprüsi boýunça herekete badalga berdiler
Açylyş dabarasy derýanyň sag kenarynda geçirilip, bu ýere döwlet Baştutanlary şu gün ulanylmaga tabşyrylan häzirki zaman demir ýol köprüsi bilen geldiler.Demir ýol we awtomobil ýolunyň aralygynda kenarda awtoýol çekildi. Şol ýoldan Türkmenistanyň we Özbegistanyň Prezidentleriniň awtoulag kerweni geçdi.
Wakalaryň jümmüşinde
Türkmenistanyň we Özbegistanyň Prezidentleri Amyderýanyň üstünden geçýän Türkmenabat-Farap demir ýol köprüsini açdylar
Şanly waka mynasybetli dabaralaryň geçýän ýerinde türkmen we özbek artistleriniň çykyşlary, iki halkyň amaly-haşam sungatynyň sergileri, gadymy däp-dessurlaryň äheňindäki teatrlaşdyrylan çykyşlar bilen gurşalyp alnan uly baýramçylyk guraldy.
Wakalaryň jümmüşinde
Türkmenistanyň we Özbegistanyň Prezidentleri Amyderýanyň üstünden gurlan täze demir ýol köprüsinden geçdiler
Ýol ugrunda iki döwletiň Liderleri giň derimli gözýetimde baý milli däpler görkezilip gurnalan türkmen obasy ýaýbaňlandyrylan etnografik çykyşlary synladylar.
Resmi habar
Ysraýylyň Prezidenti ikitaraplaýyn hyzmatdaşlygy ösdürmek üçin mümkinçilikleriň bardygyny belledi
Ysraýyl Baştutany öz gutlagynda Gurbanguly Berdimuhamedowyň Prezident wezipesinde işlemegini dowam etdirmeginiň döwletimiziň ösdürilmegine we raýatlarymyzyň abadançylygynyň ýokarlanmagyna, şeýle hem Türkmenistanyň ählumumy parahatçylyga ýetmegiň bähbidine Bitaraplyk syýasatyny alyp barýan ýurt hökmünde halkara giňişliginde ornunyň mundan beýläk-de pugtalandyrylmagyna ýardam berjekdigine ynanýandygyny beýan etdi. Türkmenistanyň başlangyjy boýunça Halkara bitaraplyk güni hakynda kararnamanyň kabul edilmegi dünýä bileleşigi tarapyndan goldanylan taryhy waka boldy diýip, Reuwen Riwlin nygtady.
Medeniýet
Türkmenistanyň zenanlary konsertleriň, sergileriň, bäsleşikleriň baş gahrymanlary boldular
Mukamlar köşgüniň sahnasynda ýurdumyzyň iň gowy döredijilik toparlary, meşhur horeografiýa we folklor toparlary, belli estrada aýdymçylary we halk bagşylary, ýaşajyk artistler mährem zenanlaryň hormatyna öz ussatlyklaryny görkezdiler.
Jemgyýet
Köp çagaly maşgalalara döwlet Baştutanymyz adyndan täze öýleriň açarlary gowşuryldy
Şu gezekki dabaralar baýramçylyk çäreleriniň hatarynda ýatdan çykmajak waka öwrüldi. Şu ýyl Türkmenistanyň Prezidenti Gurbanguly Berdimuhamedowyň Permany bilen enelerimiziň iki ýüz segsenden gowragy “Ene mähri” diýen hormatly ada mynasyp boldular.


text:
UEFA Çempionlar ligasynda düýnki oýunlardan soň, bu gün hem galan 4 toparçada – “A”, “B”, “C”, “D” toparçalarynda jemi 8 oýun oýnalar. Şolaryň diňe biri 21:00-da, galan 7-si adatça bolşy ýaly, 23:45-de başlar.
Zlatana iki rekord garaşýar (“Şahtýor Donesk” – “Pari Sen Žermen”; 23:45)
11-nji gezek gatnaşýan “Şahtýor Donesk” topary “Real Madridden” soň, bu gezek liganyň başga bir faworiti “Pari Sen Žermen” bilen duşuşar. Iki klub ilkinji gezek duşuşar. Bu oýna germaniýaly (asly türk) Deniz Aýtekin eminlik eder. Duşuşygyň faworiti hasaplanylýan PSŽ-niň super ýyldyzy Zlatan Ibrahimowiç bu oýunda 1 gezek tapawutlansa, onda ol 2 rekorda şärik bolar. PSŽ-niň Çempionlar ligasyndaky iň köp gol geçiren oýunçysy hem-de klubuň iň netijeli oýunçysy diýen ugurlarda rekordy degişlilikde, Jorj Wea (16 gol) we Pauleta (109 gol) bilen paýlaşar. PSŽ aprel aýyndan bu ýaňa, ýagny 17 oýundan bäri utulman gelýär. “Şahtýor” toparçalarda oýnan soňky 16 oýnunda diňe 3 sapar utuldy (8 ýeňiş).
500-nji goluny geçirermikä?! (“Malmö”–“Real Madrid”; 23:45)
Çempionlar ligasynyň täze möwsümine “het-trik” bilen başlan Kristiano Ronaldo ýene-de bir gol geçirse, onda onuň karýerasyndaky umumy gollarynyň sany 500-e ýeter. Çempionlar ligasyndaky gollarynyň sanyny hasam artdyryp, Messiden arany ep-esli açmak isleýän Ronaldonyň nähili netije görkezjekdigi köpleriň üns merkezinde bolar. Şol sanda Ronaldo ýene-de 2 gol geçirse, “Realyň” iň köp pökgi salan oýunçysy Raulyň rekordyna şärik bolar (323 gol). Türkiýeli Jüneýt Çakyryň jürlewük çaljak duşuşygynda “Malmö” hem ýeňilmejek bolup elde baryny eder. Iki klub öň hiç hili duşuşyk geçirmedi. 2-nji gezek gatnaşýan “Malmö” geçen ýyl 2 duşuşykda-da “Real Madridiň” ezeli bäsdeşi, şu hepdäniň ahyrynda duşuşjak garşydaşy “Atletikodan” utulypdy. Iki toparam milli çempionatlaryndaky duşuşyklaryny öz garşydaşlary bilen 0-0 deňme-deň oýnady. “Real Madrid” ilkinji gezek şwed toparlary bilen duşuşar.
Ýaş ýyldyzyna bil baglaýar (“Mançester Ýunaýted”–“Wolfsburg”; 23:45)
Eýndohwenden ýeňlip gaýdan “Mançester Ýunaýted” ilkinji utuklaryny gazanmagyň ugrunda. Öz meýdançasynda “Wolfsburgy” kabul etjek “Ýunaýted” 2008/2009 möwsüminde-de bir toparça düşüpdi (Şol möwsümde-de “B” toparçada “Ýunaýted”, “Wolfsburg”, SSKA M., “Beşiktaş” toparlary duşuşypdylar). Şol möwsümde iki oýunda-da – iňlis kluby myhmançylykda 3–1 (Maýkl Owen “het-trik” edipdi) , Angliýada 2–1 hasabynda ýeňiş gazanypdy. Bu oýun “Ýunýatediň” nemes toparlaryna garşy geçirjek 30-njy duşuşygy bolar. “Mançester” 1996/97 möwsüminden soň, toparçadaky 2-nji oýnuna utuksyz başlaýar. Wengriýaly Wiktor Kaşşai oýnuň emini bolar. 110 hepde soň, “Premier ligada” sanawyň lideri bolmagy başaran “Mançester Ýunaýtedde” soňky wagtlarda gol baryny geçirýän Martialyň esasy düzümde oýnamagyna garaşylýar.
8 ýyl soň täzeden (SSKA – PSW; 23:45)
Iki topar 2007-nji ýylda-da bir toparçada duşuşypdy. Moskwada 1–0 ýeňen PSW öz meýdançasynda-da 2–1 hasabynda utupdy. SSKA Moskwa topary 3-nji gezek golland toparyny kabul eder. Olar mundan öňki 2 oýunda garşydaşlaryndan ýeňlipdi. PSW topary häzire çenli toparçada ilkinji 2 oýunda yzly-yzyna ýeňiş gazanyp görmändir. PSW kluby Russiýada oýnan soňky 3 duşuşygynda 2-si geçen möwsümde degişlilikde, “Dinamodan”, “Zenitden” hem-de 2010-njy ýylda “Sibirden” utulypdy. Duşuşykdan öz SSKA-nyň tälimiçisi Sluskiý: “Kyn we özboluşly oýun, biziň ýeňmegimiz gerek, eger-de toparçadan çykmak isleýän bolsak” diýip, beýanat berdi. PSW-niň esasy ýyldyzlary Luuk de Ýong şikesi sebäpli oýnamaz.
Ýer eýeleri üçin taryhy duşuşyk (“Astana”–“Galatasaraý”; 21:00)
Tapgyryň ýeke-täk ir başlaýan oýnunda Gazagystanyň wekili, debýutant “Astana” öz meýdançasynda ilkinji gezek Çempionlar ligasynyň duşuşygyny geçirer. Aşgabat wagty bilen 21:00-da başlanjak oýna Şwesiýa döwletinden Martin Strömbergsson eminlik eder. Bu ýaryşda 9 oýundan bäri ýeňiş gazanyp bilmeýän “Galatasaraýda” hüjümçi Burak Ýylmaz şikesi sebäpli oýnamaz. Bu ýere ýeňmek üçin gelendiklerini, ýöne munuň aňsatlyk bilen bolmajakdygy aýdan myhman toparyň tälimçisi Hamzaoglunyň Wesli Sneiderden tamasy uly. “Galatasaraý” Çempionlar ligasynda 2013-nji ýylyň martyndan bäri myhmançylykda ýeňiş gazanyp bilenok. Iki topar 2014-nji ýylyň aprelinde “dostluk we tejribe paýlaşmak” maksatly ýörite şertnama baglaşypdy. “Galatasaraý” mundan ozal, gazaklaryň “Toboly” bilen duşuşypdy we myhmançylykda 1–1 deňme-deň oýnapdy.
Ilkinji gezek duşuşýarlar (“Atletiko Madrid”–“Benfika”; 23:45)
Taryhynda ilkinji gezek resmi oýunda duşuşýan iki klub “Atletiko” bilen “Benfikanyň” arasyndaky duşuşyga italiýaly Jianluka Rokki eminlik eder. Iki klub hem 1-nji tapgyrda öz garşydaşlaryny 2–0 hasabynda ýeňipdi. Ispan klubunyň ýyldyzy Fernando Torres 1 gol geçiren ýagdaýynda onuň bu topardaky gollarynyň sanyny umumylykda 100-e ýeter. Iň soňky sapar öz meýdançasynda “Rubinden” utulan “Atletiko” topary Ýewrokuboklardaky soňky 24 duşuşygynda 21 gezek ýeňiş gazandy. “Benfika” ispan klublary bilen 23-nji gezek duşuşar. Soňky 15 oýunda ispan klublaryny ýeňip görmedik “Benfika” iň soňky sapar 1982-nji ýylyň 29-njy sentýabrynda “Betisi” utupdy.
“Mançester Siti” çykalga gözleýär (“Borussia M.”–“Mançester Siti”; 23:45)
“Bundesligadaky” şowsuz netijelerden soň, tälimçisini çalyşmaga mejbur bolan “Borussia M.” toparynyň janköýerleri üçin bu günki gün ýatdan çykmajak pursatlaryň biri bolar. Sebäbi klub Çempionlar ligasynyň çäklerinde ilkinji gezek öz meýdançasynda duşuşyk geçirer. Soňky 3 oýundan bäri ýeňiş gazanyp bilmeýän Angliýanyň “Mançester Siti” toparyň şübhesiz duşuşygyň faworiti. Ýöne düýnki netijelerden soň, faworit diýmegem o diýen aňsat däl. Iki mundan öň UEFA Kubogynyň çäginde 1979-njy ýylda iki duşuşyk geçiripdi. Nemes kluby öz meýdançasynda 3-1 ýeňen bolsa, Angliýadaky oýunda ýeňiş gazanan bolmandy (1-1). Soňky ýyllarda ýygy-ýygydan “Bawariýa” bilen duşuşýan “Mançester Siti” şowsuz netijeler gazanmagyny bes etmegiň aladasynda. Duşuşykda fransiýaly Klemen Turpin jürlewük çalar.
Ikisi-de özüni dürsemekçi bolýar (“Ýuwentus”–“Sewilýa”; 23:45)
Şwesiýaly meşhur emin Ýonas Erikssonyň eminlik etjek oýnunda soňky finalçy “Ýuwentus” öz meýdançasynda UEFA Ýewropa ligasynyň häzirki eýesi “Sewilýany” kabul eder. Öz milli çempionatlarynda ýowuz günleri başdan geçirýän 2 klubuň bu günki duşuşykda nähili oýun görkezjekdigi köpleri içgin gyzyklandyrýar. Italýan kluby soňky 13 oýunda (UEFA-nyň ýaryşlarynda) ýeňilmedi. Iki topar ilkinji sapar duşuşar. “Ýuwentus” ispan klublary bilen öz meýdançasynda ispan klublaryny 21 oýunda 12 gezek ýeňdi, diňe 2 sapar utuldy. “Sewilýa” üçin bu stadion gaty bir nätanyş hem däl. Olar 2013-14 möwsüminde UEFA Ýewropa ligasynyň finalynda “Ýuwentus” stadionynda “Benfikadan” üstün çykypdy.


text:
6 aý ozal
Bir Ahally oglan Marydan gyz alýa diýýar. Onsoň ýaňky gelinine aýtýa: indi sen Ahally bolansyň Maryça gürläýmegin diýse. (bor) diýar.
Ondan toýdan soň iki gün geçensoň goňşylaryndan bir gelin gelýäde:
- "Agyz adyň näme?"- diýse, olam Ahalça gürlejek bolup, Ogulpüsek diýäýipdir. Asyl Ogulşeker ekeni...
6 aý ozal
Hahahay.....:))
6 aý ozal
Vex gaty gulkilay xaxaxaxaxa gulip icim gyrylday
6 aý ozal
Ayaly adamsyna:
-men gonshulara baryan 5minutdan gelyan.
-wi kakasy men nahar ataryp goyupdym, shonam her 10minutdan bulap dur, yanmaz yaly.
6 aý ozal
Heheeee;)))


text:
Giriş [fr]
Diplomatik gatnaşyklar Fransiýa bilen Türkmenistanyň arasynda 1992-nji ýylyň 6-njy martynda ýola goýuldy.
Türkmenistanda wekilhana açmaklyk karary 1994-nji ýylyň aprelinde Prezident Mitteranyň Aşgabada sapary wagtynda tassyklandy. Wekilhana 1999-njy ýylda Ilçihana derejesine ýetirildi.
2007-nji ýylda täze Prezidentiň geçmegi iki taraplaýyn gatnaşyklaryň täzeden janlanmagyna we birnäçe pudaklardaky biziň hyzmatdaşlygymyzy berkitmäge ýardam etdi, muňa 2010-njy ýylyň 1-nji we 2-nji fewralyndaky Türkmenistanyň Prezidentiniň Fransiýa resmi sapary şaýatlyk edýär.


text:
Gurbanguly Berdimuhamedow
Gurbanguly Mälikgulyýewiç Berdimuhamedow - 2007-nji ýylyň fewral aýynyň 14-de Prezidentlik saýlawynda saýlandy, Arkadag 1957-nji ýylyň 29-njy iýunynda Türkmenistanyň Aşgabat oblastynyň Gökdepe raýonynyň Babarap obasynda doguldy.
Biografiýasy[üýtget | edit source]
1979-njy ýylda Aşgabatdaky Türkmen döwlet lukmançylyk institutyny tamamlady.
1979-njy ýyldan 1997-nji ýyllary aralygynda Türkmenistanyň Saglygy goraýyş we derman senagaty ministrliginiň ulgamynda dürli wezipelerde zähmet çekdi. Türkmen döwlet lukmançylyk institutynyň mugallymy, terapewtiki stomatologiýa kafedrasynyň dosenti, stomatologiýa fakultetiniň dekany, Türkmenistanyň Saglygy goraýyş we derman senagaty ministrliginiň Stomatologiýa merkeziniň direktory wezipelerinde işledi. Doktorlyk dissertasiýasyny gorady. Lukmançylyk ylymlarynyň doktory, ykdysady ylymlarynyň doktory, professor, Türkmenistanyň Ylymlar akademiýasynyň akademigi diýen alymlyk derejeleri we atlary bar.
1997-nji ýylyň dekabrynda Türkmenistanyň Saglygy goraýyş we derman senagaty ministri wezipesine bellendi. Bu wezipe bilen birlikde, Türkmenistanyň Saglygy goraýşy ösdürmek gaznasynyň ýerine ýetiriji direktory we Türkmen döwlet lukmançylyk institutynyň rektorynyň wezipesini ýerine ýetiriji wezipelerinde işledi.
Şeýle hem, 2001-nji ýylyň aprelinde Türkmenistanyň Ministrler Kabinetiniň Başlygynyň Orunbasary wezipesine bellendi.
2011-nji ýylyň 25-nji oktýabrynda Gurbanguly Berdimuhamedowa Türkmenistanyň Gahrymany diýen at dakyldy.
Türkmenistanyň we daşary ýurtlaryň köp sanly ýokary ordenleri we medallary bilen sylaglandy.
Dünýäniň birnäçe uniwersitetleriniň we akademiýalarynyň hormatly doktory we akademigi.
Boş wagtlary sport bilen we atçylyk sporty bilen meşgullanýar. rus we nemes dillerini bilýär. Maşgalaly, Serdar adynda bir ogly we iki gyzy bar
Prezidentligi[üýtget | edit source]
Türkmenistanyň Döwlet howpsuzlyk geňeşiniň çözgüdi bilen 2006-njy ýylyň 21-nji dekabryndan Türkmenistanyň Prezidentiniň we Türkmenistanyň Ýaragly Güýçleriniň Belent Serkerdebaşysynyň wezipelerini wagtlaýyn ýerine ýetirdi.
2007-nji ýylyň 11-nji fewralynda ählihalk saýlawlarynda alty dalaşgäriň arasyndan Türkmenistanyň Prezidenti wezipesine saýlandy.
2007-nji ýylyň 14-nji fewralynda Türkmenistanda iň ýokary häkimiýet edarasy bolan Halk Maslahatynyň XIX mejlisiniň barşynda Gurbanguly Mälikgulyýewiç Berdimuhamedow Türkmenistanyň Prezidenti wezipesine resmi girişdi.
2011-nji ýylyň 25-nji oktýabrynda Gurbanguly Berdimuhamedowa Türkmenistanyň Gahrymany diýen at dakyldy.
Türkmenistanyň we daşary ýurtlaryň köp sanly ýokary ordenleri we medallary bilen sylaglandy.
Dünýäniň birnäçe uniwersitetleriniň we akademiýalarynyň hormatly doktory we akademigi.
Boş wagtlary sport bilen we atçylyk sporty bilen meşgullanýar. rus we nemes dillerini bilýär. Maşgalaly, Serdar adynda bir ogly we iki gyzy bar
Kitaplar[üýtget | edit source]
Gurbanguly Berdimuhammedowyň ýazan kitaplary:
Prezidentlik möhleti[üýtget | edit source]
I Prezidentlik möhleti: Fewral 2007 - Fewral 2012.
II Prezidentlik möhleti: Fewral 2012 - Fewral 2017.
III Prezidentlik möhleti: Fewral 2017 - Fewral 2023


text:
Britaniýanyň daşary işler ministri Boris Johnson Demirgazyk Koreýanyň şu hepdede geçiren raketa synagynyň “paýhassyz” we bikanun bolandygyny belläp, dünýäniň Phenýanyň hereketlerine garşy bilelikde durmagynyň möhümdigini aýtdy.
Johnson 6-njy iýulda BBC telewideniýesinde eden çykyşynda Hytaý Demirgazyk Koreýa garşy goşmaça ädim ätmeli diýdi.
“Demirgazyk Koreýanyň edýäni paýhassyzlyk, bagyşlanmajak we BMG-niň rezolýusiýalaryna boýun bolmazlyk” diýip, Britaniýanyň daşary işler ministri7-8-nji iýulda Hamburgda Uly-20 guramasynyň geçirjek sammitiň öňüsyrasynda aýtdy.
Munuň yzýany ABŞ-nyň BMG-däki ilçisi Nikki Haley ABŞ-nyň “zerur bolsa” öz “agramly harby güýçlerini” ulanyp biljekdigini aýtdy.
Orsýet we Hytaý Demirgazyk Koreýanyň hereketlerini ýazgaryp çykyş etdiler, emma Phenýana garşy täze sanksiýalara we harby güýje garşy çykjagyny duýdurdylar.


text:
Ençeme wagtdan bäri men Internetde, esasan hem "V-kontakte" sosial ulgamynda, "Syndicate", "Top-People-of-Turkmenistan" we "Exclusive Turkmenistan" atly toparlarda türkmen ýaşlarynyň paýlaşýan suratlaryny görüp aňk-taňk bolýaryn. Meselem, gelin-gyzlar saçlaryny sary reňke boýap, dodaklaryny plastik hirurglaryň ýa-da makiýažyň kömegi bilen çişirip, ulaldyp, gözlerini çenden aşa gara sürmä boýap, uýat ýerlerini görkezýän köýnekleri geýip düşen suratlaryny Internetde paýlaşýarlar. Oglanlar bolsa, öz maşynlarynyň markasyny, gymmat köwüşlerini we sagatlaryny, nirelerde we nähili lezzet alýandyklaryny paýlaşýarlar. Bu suratlary görüp, "Adamlar näme üçin öz hususy durmuşlaryny Internet köpçüligine çykarýarlarka?!" diýenimi duýman galýaryn. Ýa-da bolmasa ýaşlarymyzyň özlerini tapawutly alyp baryşlary oňki gymmatlyklaryň çagşandygyny aňladyarmyka?! Eýsem özlerini haryt kimin alyp baryp, seksual pozalarda durup surata düşýän gelin-gyzlarymyz, öz maddy baýlyklaryny (maşyn, egin-eşik we ş. m.) güjeňläp surata düşýän ýigitlerimiz bu birtüýsli hereketlerinden bihabarmyka?!
Meniň bilesigelijiligim kem-kemden möwjäp, bir pilleden soňra zamanamyzda internet dünýäsiniň hödürleýän täzeçe üýtgeşmeleriniň sebäplerini öwrenmäge alyp bardy. Netijede, köp adamlaryň nerkeslik (narsizm) häsiýetlere eýe bolýandygyna göz ýetirdim.
Narsissikusyň rowaýaty
"Narcissism [Inglisçe]" ýa-da "Nerkeslik [Türkmençe]" söz Narsissikus diýen gadymy grek rowaýatyndan gelip çykýar. Rowaýata göra, Narsissikus atly ýaş we görmegeý bir ýigit söýgüniň yşgyna düşüp, intizar bolýar. Günleriň bir güni Narsissikusyň jemalyna owadan Ýaň Perisi aşyk bolyar we ol Narsissikusyň diýýan her bir sözüni gaýtalaýar. Narsissikus bolsa Ýaň Periniň duygusyny terk edip, ozüne mynasyp boljak taý gözlemegini dowam edýär. Bir pursat Narsissikus öz şeklini suwda görüp oňa aşyk bolýar we şol şekli yzygiderli, tä ýogalýança synlap oturýar. Narsissikusyň ýogalan derýasynyň kenarynda bir gül peýda bolýar we ony adamlar biziň günümize çenli "Nargis" diýip atlandyrýarlar.
Narsissikus rowaýaty adamyň öz-özüne aşa köňül berip, daş-töweregindäkiler bilen netijeli aragatnaşyk gurup bilmeýändigi üçin ýüze çykýan tragediýany görkezýar. Bu hem biziň şu günki zamanamyzda nerkes keseline duçar bolan adamlaryň köpelmegi sebäpli bolup geçýän wakalara kybap gelýär.
Nerkes keseli näme?
Nerkes keseli fiziki däl-de, psihiki we ruhy ýagdaýdyr. Bu kesel birnäçe häsiýetleri öz içine alýar. Olar: gedemlik, men-menlik, şöhratparazlyk we özdiýenlilikdir.
Nerkes keseliniň alamatlary
Tanymal amerikan psihoterapewty Sandy Hotçkisiň bellemegine göra, narsistler köpçülik tarapyndan kabul edilen kadaly edep-terbiýeden çykyp, birnäçe aýratynlyklary görkezýärler:
► Untançsyzlyk – nerkes keseli bilen syrkawlan adamlar öz üstünlikleri, akyly we sypaty barada utanman owünýärler. Utanjyň ýoklugy sebäpli hem nerkes ýaşlar internetde öz maddy baýlyklaryny we daş-keşplerini gorkezýän suratlaryny ikirjiňlenmän paýlaşýarlar.
► Gedemlik – nerkes adamlar ulumsy äheňde gürleýärler. Olar meselem, özleriniň BMW maşynynyň barlygyny görkezmek üçin "Meniň maşynymyň açaryny gördüňizmi?" diymäniň deregine "Meniň BMW maşynymyn açaryny gördüňizmi?" diýip, gopbamsyraýarlar.
► Bahyllyk – nerkes başgalaryň özlerinden has üstün, has akylly we owadan bolmagyny islemeýärler. Şeýlelikde, olar her kimden öňde bolmak üçin mekirlige baş urmana, plastiki hirurgiýany ulanmaga we para almaga taýyn adamlardyr.
► Perwaýsyzlyk – nerkes keseline duçar bolan ynsanlar adamlar bilen özara gatnaşyklarda köp perwaýsyzlyk görkezýärler. Şol sebäpli hem olar bilen uzak möhletleýin gatnaşyklary ýa-da berk dostluk/joralyk gurmak kyn bolýar. Olar başga adamy öz peýdasy üçin ulanmagy hiç zatça görmeýärlar.
► Men-menlik – nerkesler özlerini üýtgeşik we has mertebeli saýýandyklary uçin başga adamlardan yzygiderli öwgi we üns hantama bolýarlar. Olaryň pikirine görä, başgalar olara elmydama borçly.
► Derisi galyňlylyk – narsist bir zat gerek bolsa hiç kimden çekinmän "ýolup-goparyp" aljak adamdyr. Üstesine hem, olar tankytlary kän ýüzlerine almaýarlar.
Nerkes häsiýetiniň bejeriş we öňüni alyş çäreleri
Köp ýokanç kesselleri antibiotikler arkaly bejerip bolýan bolsa, nerkes keseliniň psihiki ýagdaý bolany üçin, oňa gönüden-göni bejergi ýokdur. Nerkesleriň utançsyz, gedem, bahyl, perwaýsyz, borçsuz we derisi galyň häsiýetleri kem-kemden olardan maşgalalaryny, dost-ýarlaryny we kärdeşlerini daşlaşdyryp, olaryň töwereginde emeli boşluk döredýär. Yöne bu ýekeligiň bejergisiniň täsiriniň boljagyna umyt azdyr. Sebäbi nerkesler ýeke galandan soň edil awçy ýaly özlerine täze "aw gözlemäge" başlaýarlar. Şu sebäpden hem, olar öz-özlerine kömek edip bilmeýärler we bu ýagdaýdan gutulmany islemeýärler.
Nädip nerkes keseliniň öňüni alyp bilersiňiz?
► Internedi diňe öz maşgalaňyz üçin, gymmatly dostluk gatnaşyklaryňyz we olary oňküden hem has beter güýçlendirmek üçin ulanyň.
► Gerekmejek, yeňil-yelpaý "dost-joralaryňyzy" öz sahypaňyzdan aýyryň.
► Internetdäky we daş-töweregiňizdäki adamlaryň elmydama sizi makullamagyna garaşmaň.
► Her adamyň maddy ýagdaýynyň tapawutlydygyna düşünmäge çalşyň. Maddy baýlyklaryňyzy internetde paýlaşmak size lezzet berse-de, başgalarda öz ýagdaýlary babatda sussupeslik ýa-da gynanç döredip, sizi bolsa nerkese has ýakynlaşdyryp biljekdiginden habardar boluň.
► Esasan, sizi köpleriň ýakyndan tanamaýan internet dünýäsinde özüňizi sada we giň düşünjeli alyp barmaga çalşyň. Diýjek sözleriňizi we goýjak suratlaryňyzy "ýedi ölçäp, bir kesiň".
► Mekdeplerde we ýokary okuw jaýlarynda sosiologiýa, filosofiýa we psihologiýa mugallymlary bilen bilelikde, internetde özüňi kadaly alyp barmagyň aýratynlyklary we howpsuzlygy barada okuwçylar/talyplar bilen söhbetdeşlikler / ýygnaklar geçirilmelidir.
Awtor: Artykgözel Ýazmyradowa
Teswirlemeler
Salam Sazakov, soraglarinnyz bar bolsa shul yerde yazip bilersiniz!
Salam Artykgözel!
Bagyşlaň, soraglarymy bu ýerde ýazyp bilmeýän, eger ýazyp bolsa öň ýazardym...
Dowur adama bagly dal, dowur uytgemeli, yogsam adam we adamyn pikirleri any ozgermez, ene-ata bilen chagalarynyn arasynda hokman tapawut bolmaly... adamlar bir galypda yasalan yaly bolmaly dal, durli-durli bolmaly, kanunlaryn chaklerinde oz psihiki yagdayyny gorkezmane haklary bar, sachyny kesmane surat goymana hukugy bar... ony beyleki adamlar gabanmaly dal, yazgarmaly dal...
Ol rowayat pikiri 17-...-20 asyrlarda yashan adamlaryn yagdayy bilen den gelip biler, modern adamlar hakda aydanymyzda - ol rowayat hich zadam subut etmeyar, 17-20 asyrlarda dowurlerde adamlar adamyn any durmushy sadady yonekeydi, yone modern dowurde utanchsyzlyk gedem bahyl ... yaly gorunyan adamlara Narcissus keseli bar diymek dogry dal, keselin alamatlary diyip sanalan 7 alamat - ahlisinie umumy bir at berman- her biri ayratynlykda yeke-yekeden ele alynmaly,... sebabi modern dowurde adamyn duygulary hal-ahwaly oran chylshyrymly, olary bashdan-ayak Narcissus keseli diymek dogry dal, sebabi Narcissus kesel dalde her biri ayry ayry adamyn psihiki hal-ahwaly.
Rowaýatlar aslynda hemme dowürlere degişli bolýar. Eger Narsisizm barada biziň döwrümizde pikir etmek gerekmejek bolsa, onda geliň adamçylyk, ak ýürerlilik barada-da pikir etmäli, çagalarymyza öwretmäli. Sebäbi olar barada rowaýatlar 16-17 asyrlarda ýazyldy.
Makalanyň awtory bilen biraz söhbetdeş bolmak isleýärin.
Nähili ýagdaýda habarlaşyp bilerkäm?
Makalasynda "vkontakte" saýtynda diýipdir, onda şol ýerde habarlaşşagam bolýar. Sahypam: Sazakow_93
Salam Sazakov, soraglarinnyz bar bolsa shul yerde yazip bilersiniz!
Makalanyň awtory bilen biraz söhbetdeş bolmak isleýärin.
Nähili ýagdaýda habarlaşyp bilerkäm?
Makalasynda "vkontakte" saýtynda diýipdir, onda şol ýerde habarlaşşagam bolýar. Sahypam: Sazakow_93
Sag boluň!
(1) deň-duşlaryndan täsirlenýändiklerini, ýa-da
(2) Günbatar Modasyna uýýandyklaryny, şolara meňzemäge çemeleşýändiklerini aňladýar diýip düşünýän men-ä. Bu Orta Aziýada hem örän ýörgünli endik (günbatarda ideal bolan gözelligi edinmek).
Ol rowayat pikiri 17-...-20 asyrlarda yashan adamlaryn yagdayy bilen den gelip biler, modern adamlar hakda aydanymyzda - ol rowayat hich zadam subut etmeyar, 17-20 asyrlarda dowurlerde adamlar adamyn any durmushy sadady yonekeydi, yone modern dowurde utanchsyzlyk gedem bahyl ... yaly gorunyan adamlara Narcissus keseli bar diymek dogry dal, keselin alamatlary diyip sanalan 7 alamat - ahlisinie umumy bir at berman- her biri ayratynlykda yeke-yekeden ele alynmaly,... sebabi modern dowurde adamyn duygulary hal-ahwaly oran chylshyrymly, olary bashdan-ayak Narcissus keseli diymek dogry dal, sebabi Narcissus kesel dalde her biri ayry ayry adamyn psihiki hal-ahwaly.
Dunye sheyle., bu zatlar indi gen dal, we hukuk dowletinde bir adam beyleki adamy eshigine geynishine seredip yazgarmana haky yok
Döwür adamlara bagly.
Adamlaryň arasynda mydama nerkeslik bolan (muňa rowaýatyň özi subutnama), indi internet bolansoň biz olary aýdyň görüp bilýäris.
Ýazylanlar barada pikiriňizi paýlaşyň
1. Biz Siziň pikirleriňizi çäklendirmek islemeýäris, ýöne töhmet, ynamdan gaçyrýan, edepsizlik, ýaramazlyk, zorluk, paýyş, pornografiki, howp salýan, agzalalyk we ýigrenç döredýän gürrüňleri we bikanun hereketleri öz içine alýan materiallara rugsat berilmeýär. Şu agzalan materiallar saýtyň degişli işgärleri tarapyndan pozulyp bilner.
2. Siziň oý-pikirleriňiz biziň üçin juda wajypdyr! Ýöne biziň saýtymyzda makalany teswirleýän okyja edepsiz sözler bilen hüjüm edýän teswirlemelere ýol berilmeýär.
3. Ýazylan teswir öjükdiriji, ýagny agzalalyk döredýän häsiýetlidigine güman edilse, onda onuň çap edilmegine rugsat berilmez.
4. Düýbi ýa-da ýuridiki statusy belli bolmadyk web sahypalaryny salgy berýän internet çelgileri çap edilmeýär.
5. Teswirlemeler mowzugyň çäginden çykan ýagdaýynda, olar çap edilmez.
6. Teswirlemeler we çekeleşikler kommersiýa maksady bilen ulanylyp bilmez.
7. Nämälim ýagdaýlarda söwda belgisini ýa-da awtorlyk hukugyny bozýan materiallaryň teswirlemelerde bolmagyna ýol berilmez.


text:
şu gün Eýranyň Yslam Ynkylabynyň mertebesi belent ýolbaşçysy Aýatolla seýed Ali Hamenei hezretleri Gom ilatynyň müňleçesiniň arasynda beren gürrüňlerinde soňky wagtlarda Eýranda ýüze çykan wakalaryň birtarapynda Amerika we sionistler durandyr we olar näçe aýlap bu taslamanyň üstünde işländirler diýip nygtadylar.
ol hezretleri şeýle-de Amerikalylar we Sionistler Eýrandaky gozgalaňlyklary kiçi şäherlerden başlap paýtagta çekmegi ýatlaryna alýardylar diýip sözüne goşdylar.
Eýranyň Yslam Ynkylabynyň mertebesi belent ýolbaşçysy Aýatolla seýed Ali Hamenei hezretleri sözüniň dowamynda Eýrandaky gozgalaňlyklaryň uly bir tarapy Pars aýlagyň ýakasynda ýerleşen baý döwletleriň birisi durandyr we maliýe taýdan bu hereketi goldandyr diýip nygtadylar.
Yslam Ynkylabynyň mertebesi belent ýolbaşçysy Aýatolla seýed Ali Hamenei hezretleri şeýle-de Eýrandaky gozgalaňlyklary guramalaşdyran 3-nji tarap terrorçy Munafyklar toparjygydyr diýdiler.
Eýranyň Yslam Ynkylabynyň mertebesi belent ýolbaşçysy Aýatolla seýed Ali Hamenei hezretleri duşmanlaryň media serişdelerindäki käbir gürrüňlere hem yşarat edip olar Eýranyň goňşylygynda iki serkerdelik merkezi gurup Eýrana garşy hereketleri sazlaşdyrandyrlar diýip nygtap geçdiler.
geçen 40 ýylyň boýunda bolşy ýaly Eýran milletine, Eýrana we yslama garşy hereketleriň öňünde duruljakdyr emma şu arada jogapkärler hem ilatyň kynçylyklaryndan we ýoksul gatlagyň ýagdaýyndan gapyl galmalydäldirler diýip Eýranyň Yslam Ynkylabynyň mertebesi belent ýolbaşçysy Aýatolla seýed Ali Hamenei hezretleri sözüniň soňunda nygtap geçdiler.


text:
Iň täzeler
- Amoli Larijani:Amerikanyň soňky gadaganlyklarynyň garşysynda Eýran parhsyz oturmaz
- musulman ýurtlaryň parlamentara konferensiýasynyň umumy ýygnagy öz işine başlady
- Eýran bilen Türkmenistanyň parlament başlyklary duşuşdylar
- Siriýanyň daşary işler ministrligi Amerikanyň harby hereketini ýazgardy
- Eýranda umumy matam yglan boldy
- Eýranyň nebit daşaýan gämisi gark boldy
- Owganystanda Taliban topary bilen Yslam partiýasynyň arasynda çaknyşyklar ýüze çykdy
- Donald Trampyň eden bihormatçylygyna Afrikanyň 54 ýurdy gaýtawul berdi
- musulman ýurtlaryň 13-nji parlamentara maslahaty Tehranda öz işine başlady
- Zarif:medeni gepleşikler hemmeler üçin gaty zerur meseledir
Saturday, 09 December 2017 17:16
Yrakda DAEŞ toparyna garşy göreş soňlady
Wednesday, 08 November 2017 16:14
halkara Arbaein ýygnagynyň Kerlelada geçirilmegi
Sunday, 29 October 2017 19:01
Masud barezani wezipesinden kenara çekilmegi isledi
Tuesday, 17 October 2017 10:31
Kerkukiň özgerişleri barada Yragyň daşary işler ministrliginiň çykaran beýannamasy
Sunday, 01 October 2017 20:59
Seýit Hasan Nasrolla: Amerika we Ysraýyň režimi Yrak Kürdüstanynyň garaşsyzlygyny goldaýandyrlar
Sunday, 13 August 2017 15:55
Yragyň türkmenleri bu ýurduň kürdüstan sebitiniň garaşsygy baradaky referendoma gatnaşmaýarlar
Wednesday, 19 July 2017 21:45


text:
Hormatly arkadagymyz!
Meniñ pikirimçe siziñ WATANA bolan söygüñizi görkezmegiñ wagty geldimikâ diýýân. Gysgaça, siziñ HALKYÑ öñünde synagdan geçmegiñiz gerek!
Siziñ hâzirki döwürde alyp barýan syýasatyñyz, şahsy kultyñyzy dowam etdirmâge gönükdirilene meñzeýâr.
Aziada eger halkyñ peýdasyna bolsa , nâme üçin şunça peýdasy bolar diýlip agzyny dolduryp geplânoklar? Eger geljek turistleriñ hasabyna boljak bolsa nâme üçin TM a viza almak şeylede kyn? Aç gapylary, turist gelsin. Her wagt açyk bolsun.Gaýtam siz Aziada sebapli ýapdyñyz. Gelen adamlar türkmeni üytgeder, pikir bererler öydýan bolsanyz türkmen bir eýýam oýandy. Aýlyk bermegiñi goýan güniñ dikeler.
Hemme zat, netijesi, siziñ köprak wezipede oturmagnyz üçin gurban edilýar.
Halkyñ bâhbidi, peydasy unudylýar.
Eger siz WATANY, HALKY hakykatdan hem söýýân bolsañyz, öz bâhbidiñizi öñe sürmâñ we öz islegiñiz bilen wezipâñizi boşadyñ! Ýerine has adalatly 30, 40, 50% görkezýan saýlawlary geçiriñ! Ýa da zalym patyşa bolup taryhdaky ornyñyzy tapyñ! Türkmenbaşy yazar, Gurbanguly pozar! Gurbanguly yazar, ÝENE BIRI pozar!
Redaksiýadan: Okyjynyň haty bolşy ýaly çap edilýär. Onda aýdylanlar Azatlyk Radiosynyň resmi pozisiýasyny şöhlelendirmeýär.


text:
Soňky döwürde ýetginjeklere degişli kynçylyklaryň häsiýeti hem üýtgemä ýykgyn edýär. Kynçylyk höküminde diňe bir neşekeşlik ýa-da arakhorluk ýaly meseleleri göz astyna almanymyzda, kompýuter oýunlaryna aşa gyzykma we gepleşikde paýyş sözleri ulanma ýaly kynçylyklara hem täze asyrymyz bizi duçar etdi. Eýsem, näme üçin ulularyň garşylygyna garamazdan, ýetginjekler üçin gepleşigiň ýaramaz görnüşini ulanma şeýle zerur bolup durýarka?
Haçanda çagalar ýetginjek ýaşa ýetenlerinde, olar isleseler-islemeseler öz söz baýlygyny paýyş sözlerden dolduryp dostlary bilen gepleşikde ulanyp başlaýarlar. Paýyş sözleriniň anygyna ýetmän, olar şol sözleri ulanmaga endik bolýarlar, emma ýetýän bolsalar hem, deň-duşlaryň arasynda bet, garaşsyz we hiç zatdan gorkmaýan uly adamlara meňzejek bolup ulanýarlar.
Ýetginjekler näme üçin paýyş sözleýärler?
► Ýetginjekler gadagan zatlara äsgermezlik bilen garap we paýyş sözleri ulanyp, ulularyň hataryna girmäge ymtylýarlar. Ýöne şeýle hereket olary başgalaryň gözünde birjikde "ulaltmaýar".
► Köplenç ýetginjekler daş-töwereginden galmajak bolup paýyş sözleri ulanyp başlaýarlar we özleriniň şol sözlere endik bolanlaryny hem bilmän galýarlar.
► Umuman, ýetginjekler biri bilen düşünişmezlik ýüze çykanda paýyş sözleri ulanýarlar.
► Köplenç ýetginjekler paýyş sözleme bilen öz ýetmezçiliklerini we içki howsalalaryny, gorkularyny gizlemäge çalyşýarlar.
Aslynda şular ýetginjekleriň paýyş sözlemeleriniň hemme sebäpleri bolman, olaryň köpüsi şahsy ýagdaýlara bagly bolup, aýratyn çemeleşmeleri talap edýändir.
Ýetginjekler paýyş sözlemeleriň kömegi bilen öz ýigrençlerini, äsgermezçiliklerini ýa-da sözleriniň we pikirleriniň möhümligini görkezmäge synanyşýarlar, emma köplenç bu ýaşda söwünmegiň esasy maksady deň-duşlara deň bolup, olardan yza galmazlyk islegidir. Siz öz çagaňyz bilen bu ýagdaý barada söhbetdeşlik açyp, onuň bu ýaramaz häsiýetini duýandygyňyzy we özüňi terbiýeleme synanşygynyň iki tarap üçin hem ähmiýetli boljakdygyny nygtamalysyňyz.
Çagaňyza öwüt-nesihat bermegiň deregine, gowsy haýsy ýagdaýlarda özüni söwünmeden saklamalydygyny düşündiriň, ýöne ony sapak beriji äheňde aýdaýmaň. Sebäbi ýetginjeklik "men-menligi" olaryň köpüsini ene-atalarynyň diýenleriniň tersine hereket etmäge mejbur edýär. Çagaňyza onuň şeýle ýaramaz sözlemeleriniň gelşiksiz bolup, okuwda ýa-da işde onuň abraýyny galdyrmajakdygyny bildiriň, ýöne onuň bu hereketiniň özüňize ýaramaýandygyny kän bir nygtamaň. Sebäbi soňundan ol bu gylygyny size garşy, öz talaplaryny amala aşyrmak üçin ulanyp biler.
Ýetginjekleriň paýyş sözlemelerine garşy näme etmeli?
Ene-atalar çagalarynyň paýyş sözlemelerine garşy hyjuwly garşylyk görkezmeli däl, emma gepleşikde ulanýandyklaryny hem gözden sypdyrmaly däl. Haçanda ene-atalar çagasynyň kim bilen gatnaşýanyna üns bermeseler, ýetginjekler çagalygyndan dogry terbiýe alyp gelýändiklerine garamazdan paýyş sözlerini birden ulanyp bilerler.
Meniň pikirimçe, ýetginjekler bu ýaramaz gylykdan özbaşdak çykyp bilmezler, sebäbi söwünmeklik hem arakhorluk ýaly ýaramaz endik bolup, onuň ýaýbaňlanmagynyň birnäçe tapgyry bardyr:
1. Ýetginjek paýyş sözlerini eşidende olara ýigrenç duýýar ýa-da eşiden paýyş sözleri üçin utanýar;
2. Käbir sebäpden paýyş sözleri ýetginjegiň bar bolan söz baýlygynyň bir bölegi bolup başlaýar;
3. Ýetginjek elmydama öz gepleşiginde paýyş sözlerini ulanyp başlaýar.
Ýetginjegiň paýyş sözlemeginiň öňüni almak üçin, ilki bilen ene-atalar öz gepleýişlerine üns bermeli. Ene-ata bilen çaganyň arasyndaky aragatnaşyk hemme taraplaýyn dogry bolmalydyr we haçanda çagaňyzyň söwünýänini eşiden badyňyza olara derrew käýinç berjek bolmaň. Eger-de çagalaryňyz siziň duýduryşlaryňyza garamazdan paýyş sözleri ulanmagy dowam etseler, onda olara sowalga berýän pul möçberini temmi görnüşinde azaldyň, kompýuter oýunlaryny oýnamana ýa-da daşyna dostlary bilen aýlanmagy gadagan ediň. Ene-atalaryň gahar-gazaby diňe çekinjeň we ýumşak gylykly çagalara täsir edip, olar ene-atasynyň gaharyny getirmezlik maksady bilen paýyş sözleri ulanýan dostlaryndan daşda durjak bolup çalyşýarlar. Emma köplenç, ene-atasy bilen ýakyn ysnyşygy bolmadyk ýetginjekleriň köpüsi öz edýän hereketleriniň esasynda ene-atalarynda döreýän gahar-gazaby görüp, öz ýanlaryndan begenip, özlerini "ýeňiji" hem saýyp bilerler. Olaryň käbiri öz içki garşylyklaryny bildirmek üçin söwünmegi dowam etseler, käbirleri käýinç almakdan gorkup, öýüň içinde söwünmegi bes etseler hem, daşynda, dostlarynyň ýanynda paýyş sözleri ulanmagy dowam edýärler.
Eger-de siz çagaňyza daşynda ýa-da öýde söwünmäniň adamlaryň göwünlerine degýändigine düşündirjek bolsaňyz, bu çagaňyzyň eline ýarylýan ok berip, "Haýyş edýän ýarma" diýeniňize deňdir, emma beýle diýme çagaňyzyň agzyndan çykýan paýyş sözleri diňläp durmaly diýildigi bolman, onuň deregine hiç kimiň paýyş sözlerini eşidesi gelmeýändigini düşündiriň. Eger-de düşündirişleriňize gulak asylman paýyş sözlemeler dowam edilse, onda temmi höküminde bir jaýa salyp, özüniň hereketleri barada dogry karara gelýänçä jaýdan çykmajakdygyny duýduryň.
Ýetginjek çagaňyz azgyrylyp gepleşende özüňi nähili alyp barmaly?
Bu ýagdaýda ilki bilen ýetginjekleriň söwünmesindäki ýaly, biz çagamyzyň nädip azgyrylýanyna däl-de, eýsem näme diýjek bolýanyna üns bermeli. Ýetginjekler köplenç öz güýçlerini ýa-da hereketiniň çäkliligini barlamak üçin ene-atalarynyň käýinçlerine ýa-da duýduryşlaryna azgyrylma bilen jogap berip bilýärler. Beýle ýagdaýda çagaňyza özüňiziň ony eşideniňizi bildiriň, ýöne öz kada-düzgünleriňizi berjaý ediň. Meselem, çagaňyza "Seniň kän zat diýjek bolýanyňdan men habardar, emma şu wagt şu gürrüňi bes edip, meniň diýenim bilen bolmaly bolarsyň" diýip, onuň bu ýagdaýdan mynasyp we göwnüne degilmän çykmagyna kömek berersiňiz.
Eger-de siz çaga ýa-da ýetginjek bilen hormatly sözleşseňiz, onda olar hem siz bilen özlerini hormatly alyp bararlar. Ýetginjeklere özlerini gödek alyp baryşlaryny ýa-da gödek gürleýşleri barada ýatladyp, duýduryş berip durmaly, sebäbi wagtyň geçmegi bilen olar siziň beren öwüt-nesihatlaryňyzy ýatdan çykarmaklary mümkin. Eger-de siz bu durumlara düşäýen ýagdaýyňyzda hem iň haýyrly usul, bu ýetginjek çagaňyza hiç hili duýgulary ulanmazdan, "Haçanda sen meniň bilen bu äheňde gürleşeňde, meni äsgermeýänligiň hakynda pikir döreýär we bu meniň göwnüme degip gynandyryp bilýär" diýip düşündirjek boluň ýa-da aýdyp geçişim ýaly, çagaňyzdan onuň size näme aýtjak bolanyny sorap, biljek boluň.
Makalada beýan edilýän pikirler, garaýyşlar hem-de teklipler awtoryň özüne degişli bolup, olar Saglyk.info saýtynyň garaýyşlary hökmünde kabul edilmeli däldir.
Teswirlemeler
Ýazylanlar barada pikiriňizi paýlaşyň
1. Biz Siziň pikirleriňizi çäklendirmek islemeýäris, ýöne töhmet, ynamdan gaçyrýan, edepsizlik, ýaramazlyk, zorluk, paýyş, pornografiki, howp salýan, agzalalyk we ýigrenç döredýän gürrüňleri we bikanun hereketleri öz içine alýan materiallara rugsat berilmeýär. Şu agzalan materiallar saýtyň degişli işgärleri tarapyndan pozulyp bilner.
2. Siziň oý-pikirleriňiz biziň üçin juda wajypdyr! Ýöne biziň saýtymyzda makalany teswirleýän okyja edepsiz sözler bilen hüjüm edýän teswirlemelere ýol berilmeýär.
3. Ýazylan teswir öjükdiriji, ýagny agzalalyk döredýän häsiýetlidigine güman edilse, onda onuň çap edilmegine rugsat berilmez.
4. Düýbi ýa-da ýuridiki statusy belli bolmadyk web sahypalaryny salgy berýän internet çelgileri çap edilmeýär.
5. Teswirlemeler mowzugyň çäginden çykan ýagdaýynda, olar çap edilmez.
6. Teswirlemeler we çekeleşikler kommersiýa maksady bilen ulanylyp bilmez.
7. Nämälim ýagdaýlarda söwda belgisini ýa-da awtorlyk hukugyny bozýan materiallaryň teswirlemelerde bolmagyna ýol berilmez.


text:
Aýyň Soragy
Bize dogry jogaby ýollan diñleýjilerimiziñ arasyndan çekiljek bijelere göra 3 dińleýjimize TSR tarapyndan sowgat beriler
Maý aýyndaky bäsleşigimiziñ soragy şeýle: 23-nji aprel Milli häkimiýet we çagalar baýramy ilkinji gezek näçenji ýýlda “TRT Halkara 23-nji aprel çagalar festiwaly” ady bilen bellenilip geçildi?
- 1923
- 1979
- 1986
Bize dogry jogaby ýollan diñleýjilerimiziñ arasyndan çekiljek bijelere göra 3 dińleýjimize TSR tarapyndan sowgat beriler. Jogaplaryńyzy aprel aýynyñ 30-na çenli internet, faks ýada poçta arkaly biziñ salgylarymyza ugradyp bilersiñiz.
Biziñ internet salgymyz turkmen@trt.net.tr
Faks nomerimiz: 90- 312 4633454
Hat salgymyz PK 333, 06443 Ýenişehir Ankara,Türkiýe
Size üstünlik arzuw edýäris.


text:
Ukrainanyň gündogaryndaky Donesk şäherinde regional administrasiýasynyň jaýyny eýelän Orsýete tarapdar aktiwistler “Donetsk halk respublikasyny” yglan etdiler we Orsýetiň prezidenti Wladimir Putinden “wagtlaýyn parahatçylygy dörediji güýçleri” ibermäge çagyrdylar.
Gürrüňi edilýän aktiwistler ele geçiren regional administrasiýa jaýynyň öňünde ýygnanan birnäçe müň adamyň üýşmeleňine özleriniň gelen bu kararyny yglan etmek üçin gürrüňi edilýän edara jaýyndan daşary çykdylar.
Şeýle-de, aktiwistler gürrüňi edilýän regionyň gelejegi bilen bagly referendumyň iň giç maý aýynyň 11-ne geçiriljekdigini mälim etdiler.


text:
Erkekler dünýäniň iş güýjiniň köpüsini eýeläp, zenanlardan has köp gazansalarda, maşgala durmuşynda aýalynyň sözüniň geçýändigini bilýän bolsalar gerek.
Iowa Ştatynyň Uniwersitetinde geçirlen barlaga görä, maşgalada döreýän meseleler zenanlar çözseler we erkekler hem olar bilen ylalşyp hereket etseler, onda şol maşgalalar has bagtly bolýar. Barlag azyndan 7 ýyl ýaşaşan 72 maşgalada geçirildi. Psihologiýa profesory David Vogel, “Aýallar mesele çözenlerinde has güýçli pikirleri öňe sürýärler, erkekler hem olar bilen ýa ylalşýarlar ýa-da olaryň gaharyny getirmejek bolup razylaşýarlar. Aýallar diňe käň gürlemek bilen çäklenmän, erkekleriň ylalaşaýjak çözgütleri hödürleýäler” diýýär.
Emma bu barlagyň diňe ABŞ-de geçirlendigi we beýleki döwletlerde tapawutly netijelerin alnyl bilinjekdigi hem ýatda saklanmaly mowzuklaryň biridir.Şeýle barlaglarda jemgyýetleriň sosial taýdan tapawutlylyklarynyň ähmiýeti örän ulydygy we dünýäniň ähli künjeginde şol netijäni tassyklamagyň ýalnyş boljakdygy äşgärdir.
http://www.turkmenpress.com
Filed under: Bütin Temalar, Bilim, Durmyş |


text:
Düýn paýtagtymyzda «Çagalaryň we ýetginjekleriň saglygy hem ösüşi» strategiýasyny durmuşa geçirmegiň meselelerine bagyşlanan iki günlük milli seminar öz işini tamamlady.Forumyň guramaçylary hökmünde Türkmenistanyň Saglygy goraýyş we derman senagaty ministrligi bilen Bütindünýä saglygy goraýyş guramasynyň (BSGG) Ýewropa býurosy çykyş etdiler. Oňa gatnaşmak üçin ýurdumyzyň saglygy goraýyş we ösüp gelýän ýaş nesliň saglygynyň meseleleri bilen meşgullanýan ministrlikleriniň hem pudaklaýyn dolandyryş edaralarynyň wekilleri çagyryldy.
Seminara gatnaşyjylaryň dykgatyna «Çagalaryň we ýetginjekleriň saglygy hem ösüşi» atly Ýewropa strategiýasynyň habary hödürlendi, ol Bütindünýä saglygy goraýyş guramasynyň Ýewropa býurosy tarapyndan 2005-nji ýylda taýýarlanypdy hem makullanypdy. Şol gurama BSGG-a gatnaşyjy ýurtlaryň özboluşly «parlamenti» bolup durýar. Şol resminama bu ulgamda toplumlaýyn syýasaty işläp düzmegi göz öňünde tutýar we degişli ugurlarda yzygiderli ädimleriň tapgyryny kesgitleýär. Ozaly bilen munuň özi çagalaryň we ýetginjekleriň saglygy hem ösüşi babatda ýurtda hereket edýän maksatnamalaryň ýagdaýynyň seljerilmeginiň amala aşyrylmagyny, halkara tejribesi bilen tanyşdyrylmagyny, şeýle hem işleriň ýagdaýyna baha bermek üçin goşmaça maglumatlaryň dolanyşyga çekilmegini göz öňünde tutýar. Şonda ileri tutulýan ugurlaryň ýedisi: eneler we täze doglan çagalar, iýmit, ýokanç keseller, ýetginjeklik ýaşy, psihiki we psihososial ösüş hem beýlekiler bellenilendir. Bu işde gender prinsipleri hem hasaba alynýar.
Bütindünýä saglygy goraýyş guramasynyň «Çagalaryň we ýetginjekleriň saglygy we ösüşi» strategiýasy boýunça eksperti hanym Wiwian Barnekouyň belleýşi ýaly, Ýewropa strategiýasynyň binýadyna iň gowy dünýä tejribesi esas edilip alnandyr, BSGG ony döwletleriň öz hususy hereketleriniň meýilnamalaryny işläp düzmegi üçin hödürleýär. Bu tejribe goşmaça taslamalary we maksatnamalary taýýarlamakda hem peýdaly bolup biler. «Aşgabatda geçirilen seminaryň barşynda biz häzirki günde Türkmenistanda eýýäm bu babatda maksatnamalaryň birnäçesiniň, mysal üçin, çagalyk ýaşyndakylaryň kesellerine integrirlenen gözegçiligiň (ÇÝKIG), çaganyň irki ösüşiniň maksatnamasynyň we ene süýdi bilen iýmitlendirmek boýunça maksatnamanyň işe girizilendigini bilýäris. Ýetginjekleriň saglygyna gönükdirilen beýleki maksatnamalaryň hem bardygyna ynanýaryn. Ýöne doly aýdyňlyk üçin ýagdaýyň seljerilmegi zerur. Hususan-da, seminaryň çäklerinde geçirilen şeýle seljeriş irki çagalyk babatda esasy maksatnamalaryň hereket edýändigini görkezdi. Diýmek, 5 ýaşdan 18 ýaşa çenli aralykdakylary öz içine alýan maksatnamanyň işlenilip düzülmegine zerurlyk bar» diýip, myhman zenan belledi.
Seminar tamamlanandan soň strategiýanyň milli taslamasyny taýýarlamak boýunça pudagara toparyň düzülmegi meýilleşdirilýär, soňra onuň düzümi Türkmenistanyň hökümetiniň tassyklamagyna hödürleniler.
27.11.2008
Irina BUROWA
turkmenistan.gov.tm
Filed under: Bütin Temalar, Bilim, Durmyş |


text:
Edaranyň gurluşy (strukturasy)
- 6 fakultetden we 23 kafedradan ybarat:
- Fakultetler:
- Türkmen dili we edebiýaty
- Daşary ỳurt dilleri we edebiỳaty
- Taryh
- Hukuk we halkara gatnaşyklary
- Fizika-matematika
- Tebigat-geografiýa
- Kafedralar:
- Beỳik Saparmyrat Türkmenbaşynyň Mukaddes Ruhnamasy
- Pedagogika we psihologiýa
- Türkmen dili
- Türkmen edebiýaty
- Konstitusiýa we halkara hukugy
- Raýat we jenaýat hukugy
- Iňlis dili
- Nemes we fransuz dilleri
- Daşary ýurt edebiýaty
- Arap, pars we türk dilleri
- Amaly matematika
- Umumy matematika we matematiki derňew
- Nazary we tejribe fizikasy
- Umumy fizika
- Biologiýa
- Himiỳa
- Geografiýa
- Daşky gurşawy öwreniş
- Türkmenistanyň taryhy
- Dünỳä taryhy
- Arheologiỳa we etnologiỳa
- Hünär ugrundan dil taỳỳarlygy
- Dünýä tejribesini öwreniş
Edaranyň esasy ylmy ugurlary
Beýik Saparmyrat Türkmenbaşynyň syýasy taglymatyny, Mukaddes Ruhnamasyny ylmy jähetden özleşdirmek, türkmen halkynyň geçmiş taryhyny, täze taryhyny çuňňur we dogruçyl öwrenmek, türkmen dilini we edebiýatyny hemmetaraplaýyn öwrenmek, ýurduň orta we ýokary okuw mekdepleri üçin türkmen dilinde okuw kitaplaryny taýýarlamak, şonuň ýaly-da differensiýal nazaryỳetiň we oňa ýakyn ylymlaryň birnäçe meselelerini özleşdirmek, differensiýal we operatorlyk deňlemeler, amaly meseleleriň hasaplaýyş usulynyň çözlüşi, jisimleriň fiziki özboluşlylygynyň magnit düzümli faza geçirijisini barlamak, günüň şöhlesiniň giň diapazonyna we gysga tolkun uzynlykly ültramelewşe bölegine ýokary duýujylykly fotokabuledijileri ýarymgeçiriji gurluşlaryň esasynda işläp düzmek we olaryň nusgalaryny taýýarlamak, Beýik Saparmyrat Türkmenbaşy – Köneürgenç meteoritiniň düzumini, häsiýetnamalaryny we gurluşyny öwrenmek, nebitli we gazly ýataklara suwuň aralaşmak hadysasyny modelirlemek, Türkmenistanyň tebigy baýlyklaryny kompleksleýin peýdalanmak we goramak meseleleri we ş.m.Salgysy: 744000, Aşgabat şäheri, Saparmyrat Türkmenbaşy şaýoly, 31. Telefony: 35-11-59; 35-62-68; 39-35-82. Faks: 35-11-59. E-mail: science@online.tm
Filed under: Bütin Temalar, Ylmy Guramalar |


text:
Orsýet tarapyndan basylyp alnan Krymda bir kazyýet tanymal krymly tatar ýolbaşçysy Ilmi Umerowy separatizmde günäli tapdy. “Human Rights Watch” kazyýet prosesini Moskwanyň ýarymadany eýelemegine garşy çykanlygy üçin, ondan “rehimsizlik bilen alynýan öç” diýip atlandyrdy.
Krymyň paýtagty Simferopolda Orsýet tarapyndan bellenen kazylar 27-nji sentýabrda Umerowy günäli tapyp, ol iki ýyl koloniýa şertlerinde ýaşamaga höküm etdiler. Bu ýerde mejbury zähmete çekilýän adamlar işleýän kärhanalaryň ýa-da ekin meýdanynyň golaýynda ýaşamaly bolýarlar.
“Umerowyň kazyýet prosesi turuwbaşdan ýalandan başga zat däldi. Bu günki höküm onuň öz watanynyň erkin bolmagyny açyk aýdany sebäpli, ondan rehimsizlik bilen alynýan öç” diýip, “Human Rights Watch” guramasynyň Ukraina boýunça barlagçysy Tanýa Kooper aýtdy.
Kazylar hökümi Umerowyň aklaw topary kazyýete entek doly girmänka okap başladylar.
Adwokat Mark Feýgen ondan oň žurnalistleriň öňünde eden çykyşynda, adam hukuklarynyň ýagdaýynyň Krymda ýaramazdygy hakda Birleşen Milletler Guramasynyň ýaňy çykaran hasabatyna salgylanyp, hökümiň ýeňilräk bolmagyny umyt edýändigini bildiripdi.
Ýöne kazyýet prokurorlaryň isläninden-de agyr jezany berdi. Prokurorlar üç ýyl şertli iş kesmegi maslahat beripdirler.
Krym tatarlarynyň saýlanan wekiller organy Mejlisiň başlygynyň orunbasar bolan Umerow Orsýetiň 2014-nji ýylyň martynda Gara deňiz ýarymadasyny Ukrainadan basyp almagyny we ondan soňra krymly tatarlara zulum-sütem edilmegini ýiti tankytlap gelen adam.
Orsýetiň Federal howpsuzlyk gullugy FSB Umerowy 2016-njy ýylyň maý aýynda Krymda tutup, ony separatizmde aýypladylar.
Umerow Orsýetiň Krymda ornadan häkimiýetleri tarapyndan 2016-njy ýylyň awgustynda psihiatriýa keselhanasynda saklandy. Muny hem “Human Rights Watch” guramasy “adam hukuklarynyň agyr bozulmagy” diýip tankytlady.
“Olar Umerowy jenaýat prosesi bilen gorkuzmaga synanyşdylar, ony kemsidip, psihiatrik barlagdan geçirdiler, saglygy üçin gerekli medisina kömegini bermekden boýun gaçyrdylar. Emma ol özüniň Kremliň Krymda edýän nädogry işlerine parahatçylykly ýollar bilen garşy çykmagyny taşlamady” diýip, Kooper aýdýar.
59 ýaşly Umerow 20-nji sentýabrda kazyýetde gürläninde, özüne bu aýyplamalary bildirýänleriň diňe bir maksadynyň bardygynyň aýtdy, “ol hem anneksiýa garşy adamlary jezalandyrmak”.
Ol kazyýetde şeýle diýdi: “Men anneksiýa - anneksiýa, Orsýetiň basyp almagy bilen ornadylan häkimiýetlere hem okkupasion häkimiýetler diýýärin”.
Ol soňra hem özüne “diňe Ukrainanyň raýaty” diýip garaýandygyny aýtdy.
Moskwada ýerleşýän adam hukuklary guramasy “Memorial” Umerowyň garşysyna açylan kazyýet prosesini “bikanun we syýasy sebäpli” diýip atlandyrdy.
Umerowa bildirilen aýyplamalar onuň 2016-njy ýylyň martynda Krym tatarlarynyň telewideniýesi ATR telekanalyna beren interwýusyna esaslanýar. Bu interwýu soňra “YouTube” portalynda ýerleşdirildi.


text:
Alymlaryň bellemegine görä, göwrelilik we çaga emdirilýän döwründe çaganyň saglygy diňe aýalyň iýmitine bagly bolman, eýsem onuň kabul edýän suwuklygynyň görnüşine we hiline hem bagly bolup durýandyr. Olaryň çaklamagyna görä, eger göwrelilik döwründe geljekki eneleriň hemmesi diňe arassa suwdan peýdalanýan bolsalar, onda çagalaryň arasynda keselçilik 7-40% aralygy peselmelidir. Göwrelilik döwründe aýalyň bedeninde alyş-çalyş hadysalary ýokarlanyp, olaryň geçişini suwsuz göz öňüne getirme kyndyr.
NÄÇE IÇMELI?
Göwrelilik döwründe suwa bolan isleg ýokarlanyp, howanyň temperaturasynyň kadaly görkezijilerinde göwreli aýal günde 8 bulgur suwy içmelidir. Göwreliligiň çişginliligi, giçki gestozlar ýa-da böwregiň zeperlenmelerinde suwuklygyň mukdary, lukmanyň maslahatyndan soň azaldylyp bilner. Eger göwrelilik kadaly geçýän bolsa, göwreli aýal kabul edýän suwuklygynyň mukdary barada biynjalyk bolmaly däldir. Çünki bedeniň özi gerek bolan suwuklygyň mukdaryny kesgitläp, şoňa görä islegi döretmäge ymtylýandyr. Ýöne suwuklygyň haýsy görnüşini kabul etmekligiň howpsuzlygy barada bolsa pikir etmelidir.
NÄME IÇMELI?
Göwrelilik döwründe aýala kofe, limonad içgisini, süýjüli konserwirlenen miwe şirelerini kabul etmek maslahat berilmeýär. Minerallaşdyrylan gazlandyrylan suwlar göwrelilik döwründe çäkli kabul edilmelidir. Ol aş saýlama döwründe ýörek bulanmalary basyp ýatyrmaga kömek edýän bolsa-da, onuň köp ulanylmagy içegäniň ýellenmegine getirip biljek sebäp bolup durýandyr. Eger suw natriý duzunyň köp mukdaryny saklaýan bolsa, onda ol bedende suwuklygyň saklanmagyna getirip, çişginliligiň döremeginiň sebäbi bolup biler. Şonuň üçin hem, düzüminde mineral duzlary saklamaýan az minerallaşdyrylan suwlary kabul etmek amatly bolup durýandyr. Çüýşe gaplarda satylýan suwlar, gyrantdan akýan suwdan tapawutlykda hloruň işjeň görnüşini, agyr metallary we başga zyýanly birleşmeleri saklamaýarlar. Emeli minerallaşdyrylan suwlary satyn alyp içmek göwrelä maslahat berilýän däldir we satyn alynmazdan öň öndürijiniň berýän maglumaty bilen tanyşmalydyr.
Gyrantdan alnyp gaýnadylan suwy kabul etmek hem göwreli aýala maslahat berilmeýär. Häzirki wagtda suw geçiriji ulgamdan berilýän suwuň düzüminde agyr metallar we organiki birleşmeler saklanyp, olary suwy gaýnatma netijesinde arassalap bolmaýar. Ýöne gaýnadylma netijesinde suwy ýokançlyklardan we wiruslardan saplap boljakdygyny bolsa bellemek gerekdir. Öý şertlerinde ulanylýan süzgüçleriň (filtr) hem suwy hemme goşundylardan arassalap bilmeýändigini bilmelidir. Ondan başga-da, öý süzgüçleriniň süzüji düzüminiň çalt sandan çykyp, olary belli bir wagtdan çalşyp durmaly bolýar.
Guýylardan we çeşmäniň gözbaşlaryndan alnan suwy hem göwreli aýala arkaýyn kabul etmek maslahat berilmeýär, çünki ekologlaryň bellemegine görä, topragyň ýerasty suwlary süzmäge bolan ukybynyň ýitirilýändigi soňky ýyllar syn edilýär.
Häzirki wagtda gaplanan (çüýşelere guýlan) suwuň görnüşleriniň köpdürliligi, dogry saýlama geçirmegi kynlaşdyrýar. Olar aşhana, adaty kabul etmek we bejergi geçirmek hem-de diňe bejergi üçin ulanylýan görnüşlere bölünýär. Göwreli aýala suwuň natryý duzunyň ujypsyz mukdaryny saklaýan aşhana görnüşini kabul etmek howpsuz bolup biler. Aşhana mineral suwunda erän mineral duzlaryň umumy mukdary 1 g/l ýokary bolmaly däldir. Ondan başga-da, çüýşäniň ýüzünde 1 we 2 derejeli suwa degişlilik ýazgylary bellenip bilner. Birinji derejeli suw ýerüsti gözbaşylardan alnyp, organiki hlorly birleşmeleriň ujypsyz mukdaryny saklaýandyr. Ýokary hilli suw ýerasty gözbaşlardan alnyp, ol hlory ulanmazdan zyýansyzlandyrylýandyr. Şol sebäpden hem ýokary derejeli suw peýdaly maddalaryň ýokary mukdaryny saklap, göwreli aýallar üçin has amatly we howpsyz bolup durýandyr.
Agyz suwy höküminde kislorod bilen baýlaşdyrylan suwy ulanma has hem peýdaly bolup, ol howasy hapalanýan şäherlerde ýaşaýan göwreli aýallar üçin has peýdaly bolup biler. Şeýle suwdaky kislorod iýmit siňdiriş ulgamy tarapyndan ýeňil özleşdirilip, göwreliligiň kadaly geçmegini we çaganyň ulalmagyny üpjün edýär.
Teswirlemeler
Aýbaşy bozulmalarynyň aýallaryň ýaşyna görä ýüze çykyşy baradaky görkezijileri Siz Saglygy Goraýyş we Derman Senagaty Ministrliginiň hasabat bölümlerinden alyp bilersiňiz. Gynansakda, saýtda keselleriň görnüşler boýunça ýüze çykyşy baradaky hasabat maglumatlar ýygnalmaýar.
Aÿbashy halkasynyñ bozulmasy 2013-2014 yyldaky statistikasy?
Munuň ýaly da statistika barmy bizde? Kimiň aýbaöy bozulmasy Türkmen aýallaryňmy? Näçe ýaşyndakylar? Gyzlaryňmy? Bah, statistika tapsaňyz paýlaşyň hemmeler bilen...
Ýazylanlar barada pikiriňizi paýlaşyň
1. Biz Siziň pikirleriňizi çäklendirmek islemeýäris, ýöne töhmet, ynamdan gaçyrýan, edepsizlik, ýaramazlyk, zorluk, paýyş, pornografiki, howp salýan, agzalalyk we ýigrenç döredýän gürrüňleri we bikanun hereketleri öz içine alýan materiallara rugsat berilmeýär. Şu agzalan materiallar saýtyň degişli işgärleri tarapyndan pozulyp bilner.
2. Siziň oý-pikirleriňiz biziň üçin juda wajypdyr! Ýöne biziň saýtymyzda makalany teswirleýän okyja edepsiz sözler bilen hüjüm edýän teswirlemelere ýol berilmeýär.
3. Ýazylan teswir öjükdiriji, ýagny agzalalyk döredýän häsiýetlidigine güman edilse, onda onuň çap edilmegine rugsat berilmez.
4. Düýbi ýa-da ýuridiki statusy belli bolmadyk web sahypalaryny salgy berýän internet çelgileri çap edilmeýär.
5. Teswirlemeler mowzugyň çäginden çykan ýagdaýynda, olar çap edilmez.
6. Teswirlemeler we çekeleşikler kommersiýa maksady bilen ulanylyp bilmez.
7. Nämälim ýagdaýlarda söwda belgisini ýa-da awtorlyk hukugyny bozýan materiallaryň teswirlemelerde bolmagyna ýol berilmez.


text:
AŞGABATLYLAR – IŇ ÖKDE BILÝARDÇYLAR
Aşgabatda bilýardyň “Erkin piramida” görnüşi boýunça ähli welaýatlardan we paýtagtymyzdan 60 türgeniň gatnaşmagynda Türkmenistanyň Kubogy ugrunda ýaryş geçirildi. Aýgytlaýjy oýunda paýtagtymyzyň toparynyň iki wekili öz aralarynda güýç synanyşdylar. Gyzykly geçen bu duşuşykda Batyr Aşyrow Begenç Aýdogdyýewi ýeňil bolmadyk oýunda 7:4 hasabynda ýeňmegi başardy.
Ýaryş Türkmenistanyň Sport baradaky döwlet komiteti we ýurdumyzyň Bilýard sport federasiýasy tarapyndan guraldy. Kubok ugrundaky bu ýaryş ýurdumyzda ilkinji gezek geçirildi. Çünki bu milli sport guramasy özüniň resmi işine geçen aýyň ilkinji günlerinden başlady. Federasiýanyň döredilmegi Türkmenistanyň çempionatynyň geçirilmegi bilen utgaşdy. Çempionata welaýatlaryň dördüsiniň we Aşgabadyň ýygyndy toparlary gatnaşdylar. Şol ýaryşda B.Aýdogdyýew finalda B.Aşyrowy ýeňip, ýurdumyzyň çempiony diýen ada mynasyp bolupdy.
Bu geçirilen ýaryşda bolsa, Batyr Aşyrow çempionatda şowsuz çykyş etmeginiň öwezini doldy. Ýaryşa ýurdumyzyň ähli sebitlerinden ezber bilýardçylaryň gatnaşmagy ýurdumyzda sportuň bu görnüşini ösdürmek boýunça federasiýanyň üstünlikli işleri alyp barýandygyna şaýatlyk edýär.
Türkmenistanň Kubogy ugrundaky ýaryşyň deslapky duşuşyklar paýtagtymyzyň “Älemgoşar” bilýard merkezinde geçirildi. Ýarym final duşuşyklary hem-de aýgytly duşuşyk Türkmenistanyň Milli sport we syýahatçylyk institutynda geçirildi. Bilýard oýnunyň düzgunnamasyna laýyklykda, ýaryşda ýarym finalda ýeňilen oýunçylaryň ikisine hem bürünç medal gowşurylýar. Bu baýraga aşgabatlylar Ebabekir Bekdurdyýew bilen Garly Sowetow mynasyp boldular.
Bilýard oýnunyň 2017-nji ýylda Aşgabatda geçiriljek ýapyk binalarda we söweş sungaty boýunça V Aziýa oýunlarynyň sanawyna girýändigi bellärliklidir. Şu sebäpli hem ýurdumyzda geçirilýän her bir ýaryşlar bu jogapkärli oýunlara taýýarlygyň wajyp bölegi bolup durýar.
Bilýard boýunça Türkmenistanyň milli ýygyndysyna 20 türgeniň girjekdigi eýýämden bellidir. Ol türgenler ýurdumyzyň çempionatynda we Kubogy ugrundaky ýaryşlarda gazanan utuklaryny hasaplamak arkaly saýlanyp alnar.
Häzirki wagtda türkmen bilýardçylary öňde duran uly halkara ýaryşlaryna, şol sanda öňümizdäki güýzde geçiriljek dünýä we Aziýa çempionatlaryna ykjam taýýyrlyk görýärler. Türkmenistanyň Bilýard sport federasiýasynyň ýolbaşçylary häzirki wagtda biziň sport guramamyzyň Aziýanyň bilýard sporty we snuker konfederasiýasyna agzalyga kabul edilmegi boýunça gepleşikler alyp barýarlar.
Bu konfederasiýanyň wekilleri geçen baharda tanyş bolmak maksady bilen Aşgabada geldiler hem-de ýurdumyzyň sport desgalarynyň ýokary derejededigini bellediler. Şonda halkara hünärmenleri sportuň bilýard görnüşiniň biziň ýurdumyzda berk binýadynyň tutulandygyny, sportuň bu görnüşi boýunça türkmen türgenleriniň gelejeginiň uludygyny, olaryň dünýä derejesindäki ýaryşlarda uly üstünlikler gazanjykdyklaryny bellediler.


text:
Ata-babalarymyzdan bize miras galan bu mukaddes Diýary jenneti mekana öwürmekde mähriban halkymyzyň aň-bilim, ruhy kuwwatyna bil baglarys.
27 Aralık 2016 Salı
Türkmenistanyň Prezidentligine Dalaşgar Gurbanguly Mälikgulyýewiç Berdimuhamedowyň Maksatnamasy
Üçünji müňýyllykda Garaşsyz, hemişelik Bitarap Türkmenistanyň has-da gülläp ösmegini üpjün etmäge gönükdirilen ulgamlaýyn işleri durmuşa geçirmegi öz öňümde baş maksat edip goýdum.
Mähriban halkymyzyň bagtyýar we abadan durmuşy ugrunda ähli tagallalary edip, il-ýurt bähbitli beýik işleri amala aşyrmak abraý-mertebedir.
Bu Maksatnamanyň üstünlikli durmuşa geçirilmegi Türkmenistan Watanymyzyň bagtyýarlyk mekanyna öwrülmegini, kämil jemgyýetimiziň dürli gatlaklarynyň has-da jebisleşmegini hem-de mähriban halkymyzyň öňküden-de bagtyýar durmuşda ýaşamagyny üpjün eder.
Pederlerimizden miras galan iň beýik demokratik gymmatlyklaryň biri-de il-günümiz, parasatly ýaşulularymyz bilen geňeşip, ýurdumyzy ösdürmegiň anyk çözgütlerini tapmakdyr. Öz alyp barýan syýasatymda ata-babalarymyzdan galan bu ýörelgä hemişe eýerip geldim we oňa geljekde-de pugta eýermegi maksat edindim!
Şan-şöhrata beslenen ýyllaryň dowamynda biz dilleri senaly ýaşulularymyz bilen geňeşip-maslahatlaşyp, il bähbitli işleri amala aşyrdyk. Döwletimiziň abraýyny has-da belende galdyrjak, zähmetsöýer halkymyzy beýik maksatlara ýetirjek tutumly işleri biz geljekde-de merdana raýatlarymyz bilen el-ele berip amala aşyrarys.
Biz pederlerimizden miras galan şöhratly ýolumyz bilen bagtyýar geljege tarap ynamly hereket ederis. Beýik döwletleri guran türkmen ilimiziň bu günki nesilleri üçin ösen dünýäniň derwezelerini giňden açyp, gözel Diýarymyzy dünýäde nusgalyk döwletleriň derejesine götereris. Onuň üçin ähli mümkinçilikler bar.
Beýik akyldar Magtymguly Pyragynyň «Ykballynyň ugran işi oň görner» diýip jaýdar aýdyşy ýaly, biziň bagtyýar döwletimizde il-ýurt bähbitli ähli işleriň rowaç aljakdygyna berk ynanýaryn!
Gözel Diýarymyzy asudalygyň, bagtyýarlygyň, abadançylygyň mekanyna öwürmek, eziz Watanymyzda obadyr ak şäherleri bina etmek, ähli ugurlarda belent sepgitlere ýetmek, mähriban halkymyzyň ýaşaýyş-durmuş derejesini iň ýokary dünýä ölçeglerine ýetirmek biziň maksatnamamyzyň asyl mazmunyny düzýär.
Beýik akyldar Magtymguly Pyragynyň: «Döwlet gonsa goç ýigidiň başyna, hemaýatly ili gerek daşynda» diýip, örän jaýdar belleýşi ýaly, biz ähli raýatlarymyz bilen jebisleşip, bir jan-bir ten bolup, bagtly geljegi gurmaga galkynmalydyrys.
Kabul eden Maksatnamalarymyzy üstünlikli amala aşyrmak üçin meniň öňde goýan baş wezipelerim şulardan ybaratdyr:
— türkmeniň baky sarsmaz döwletiniň binýatlyk esaslaryny öňküden-de has berkideris, onuň ykdysady kuwwatyny has-da artdyrarys. Bagtyýar raýatlarymyzyň ýaşaýyş-durmuş şertlerini has-da gowulandyrarys, milletimiziň ruhy kämilligini, galkynyşyny öňküden-de ýokary derejelere götereris;
— ýurdumyzda senagatda we oba hojalygynda, telekeçilikde ýokary zähmet öndürijiligini gazanyp, bäsleşige ukyply türkmen harytlaryny halkara bazarlaryna öňküden-de has köp çykarmagyň ykdysady usullaryny durmuşa ornaşdyrarys we ilatymyzyň jan başyna düşýän girdejisiniň öňdebaryjy döwletleriň görkezijileriniň derejesine ýetirilmegini gazanarys;
— ylmyň we bilimiň, medeniýetiň, ynsanperwer ulgamyň ösüşine giň ýol açjak ähli şertleri döretmek, şeýle hem milletimiziň baý ruhy we medeni mirasyna esaslanmak arkaly, türkmen halkynyň dünýäde dörediji we gurujy, oýlap tapyjy halk hökmünde giňden tanalmagyny gazanarys;
— halkymyzyň durmuş taýdan goraglylygyny has-da berkideris, bu ugurda kanunçylygy döwrüň talabyna laýyklykda yzygiderli kämilleşdireris. Şeýle hem, «Saglyk» döwlet maksatnamamyza laýyklykda raýatlarymyz üçin lukmançylyk hyzmatlarynyň ösen dünýäniň talaplaryna laýyk derejede bolmagyny üpjün ederis. Saglyk öýlerini, saglygy goraýyş merkezlerini, hassahanalary, dynç alyş-sagaldyş merkezlerini gurmak boýunça alyp barýan işlerimizi mundan beýläk-de dowam etdireris;
— Oba Milli maksatnamamyzy üstünlikli we yzygiderli durmuşa geçireris. Ekerançylyk ýerlerimiziň melioratiw ýagdaýyny has-da gowulandyrarys. «Suw damjasy — altyn dänesi» diýip, suwa belent sarpa goýýan pederlerimiziň ýörelgelerinden ugur alyp, ýurdumyzyň suw gorlarynyň tygşytly ulanylmagyny gazanarys we suwuň netijeli ulanylmagyny üpjün etmäge gönükdirilen gidroirrigasion desgalary gurarys. Ýurdumyzyň ekerançylyk ýerlerini suw bilen doly üpjün etmek boýunça ähli zerur işleri durmuşa geçireris. Ýurdumyzyň suw hojalygy pudagyna iň öňdebaryjy usullary ornaşdyrarys;
— «Altyn asyr» Türkmen kölüne barýan akabalaryň boýunda ýaşamak üçin ähli şertleri bolan ilatly ýerleri dörederis hem-de özboluşly tebigy we ösümlik dünýäsi emele gelen bu suw akabalarynyň ýakalarynda şor suwda bol, süýji önümleri berýän ösümlikleriň — galofitleriň giň ekerançylyk meýdanlaryny dörederis;
— ýurdumyzyň senagat pudaklaryny ösdürmäge, bu ugurda kabul eden maksatnamalarymyza laýyklykda, elektron senagaty döretmäge, döwletimizi senagat taýdan ösen döwlete öwürmäge aýratyn üns bereris;
— şäherlerde, etraplarda ýaşaýan raýatlarymyz üçin ýokary ýaşaýyş-durmuş şertlerini dörederis hem-de ýerlerdäki ähli köçeleriň asfaltlanyp, yşyklandyrylyp, obalarymyzda şäherlerden pes bolmadyk şertleriň döredilmegi üçin ähli tagallalary ederis;
— şäherara we obara ýollarynyň, köprüleriň durkuny täzeläris hem-de ilatly nokatlaryň arasynda ýolagçy awtobuslaryň yzygiderli gatnawyny ýola goýarys;
— ilatly nokatlaryň ählisinde halka durmuş taýdan hyzmat edýän kiçi merkezleri döredip, olarda häzirki zaman hammamlarynyň, ýaşlar we çagalar üçin sport meýdançalarynyň, saglygy goraýyş, şeýle hem kino-konsert merkezleriniň, halk senetçilik önümçiliginiň, şeýle hem ulaglara tehniki hyzmat ediş nokatlaryň işlerini ýola goýarys;
— ilatymyzyň girdejileriniň yzygiderli artmagyny gazanarys;
— zähmet haklaryny, pensiýalary, talyp haklaryny, döwlet kömek pullaryny köpeltmegi, raýatlarymyza niýetlenen ýaşaýyş-durmuş ýeňilliklerini üns merkezinde saklarys;
— ýurdumyzyň raýatlaryny, aýratyn hem, ýaşlarymyzy iş bilen üpjün etmek, olaryň döwrebap bilim almaklary üçin ähli zerur çäreleri durmuşa geçireris;
— ähli amatlyklary bolan ýaşaýyş jaýlaryny, bilim, sport, şypahana-bejeriş, sagaldyş we saglyk merkezlerini, medeni-durmuş maksatly desgalary gurmagy dowam etdireris;
— maşgalany maddy taýdan goldamagy dowam etdireris, her bir maşgalanyň ýaşaýyş-durmuş meseleleriniň çözülmegine gönükdirilen serişdeleriň zerur möçberlerde goýberilmegini gazanyp, jemgyýetimiziň binýady hasaplanýan maşgalanyň, şeýle hem eneligi we çagalygy goramagyň düýpli meselelerini mundan beýläk-de üstünlikli çözmäge ýardam bereris.
— syýahatçylygy dünýä ölçeglerine laýyklykda ösdürmegi göz öňünde tutýarys, sagaldyş-şypahana ulgamyny hem düýpli özgertmegi döwletimizde alnyp barylýan işleriň möhüm ugurlarynyň birine öwreris;
— jemgyýetimiziň syýasy ulgamynyň işini has-da kämilleşdireris. Ýerli ýerine ýetiriji häkimiýeti pugtalandyrarys, jemgyýetçilik durmuşyny hem mundan beýläk-de çuň demokratiýalaşdyrarys;
— senagatda we oba hojalygynda telekeçiligiň has-da ösdürilmegi üçin oňyn, amatly şertleri dörederis;
— azyk önümleriniň arzan bahadan, elýeterli bolmagyny ygtybarly üpjün etmek üçin, dowarlaryň we iri şahly mallaryň, guşlaryň baş sanyny artdyrmaga, oba hojalyk önümlerini köp möçberde öndürmäge gönükdirilen zerur çäreleri durmuşa geçireris;
— saýlawly ýerli wekilçilikli häkimiýet edaralarynyň — welaýat, etrap we şäher halk maslahatlarynyň işiniň netijeliligini artdyrarys, ýerli öz-özüňi dolandyryş edaralarynyň — Geňeşleriň jemgyýetçilik-syýasy ulgamdaky ornuny has-da ýokarlandyrarys;
— täze döredilen partiýalaryň işiniň kämilleşdirilmegi üçin zerur şertleri mundan beýläk-de üpjün ederis;
— halkara terrorçylygyna, ekstremizme, serhetüsti guramaçylykly jenaýatçylyga, neşeleriň bikanun dolanyşygyna, parahorluga garşy alnyp barylýan göreşi halkara guramalary bilen ysnyşykly hyzmatdaşlyk etmek arkaly dowam etdireris;
— Milli goşunymyzyň, Harby-deňiz güýçlerimiziň, daşymyza mizemez gala bolup duran serhet birikmelerimiziň kuwwatyny artdyrarys, hukuk goraýjy edaralaryň işini has-da kämilleşdireris, şeýle hem Ýaragly Güýçlerimiziň häzirki zaman ýaraglary bilen yzygiderli üpjün edilmegini, harby gullukçylaryň ýaşaýyş-durmuş şertleriniň has-da gowulandyrylmagyny gazanarys;
— häzirki zamanyň ähli kommunikasiýa we multimedia tehnologiýalaryny kämil derejede ele alan işgärleriň we hünärmenleriň täze nesliniň kemala getirilmegine aýratyn üns bereris;
— ýurdumyzyň tebigy baýlyklarynyň raýatlarymyzyň abadan, bolelin durmuşda ýaşamagyna gönükdirilmegi üçin, nebitgaz önümleriniň gaýtadan işlenilmeginiň kämilleşdirilmegini, hususan-da, uglewodorod serişdelerini iň häzirki zaman tehnologiýalary esasynda düýpli gaýtadan işlemegi, benzin, polipropilen, suwuklandyrylan gaz, nebit önümleri ýaly dünýäde köp isleg bildirilýän ýokary hilli dürli önümleri öndürmegi ýola goýmagy gazanarys;
— Aşgabatda geçiriljek Ýapyk binalarda we söweş sungaty boýunça V Aziýa oýunlarynyň Türkmenistanyň halkara sport äleminde uly abraýa eýe bolan döwletdigini Ýer ýüzüne subut etmegi ugrunda ähli tagallalary ederis;
— geljekde aragatnaşyk hem-de teleradio ulgamlarymyzyň işini kämilleşdirmegi, şeýle hem tutuş halk hojalygymyzyň zerurlyklary üçin hyzmat etjek täze hemralary älem giňişligine çykarmagy dowam etdireris;
— Hazaryň ekologiýa taýdan arassa türkmen kenarynda döredilen «Awaza» milli syýahatçylyk zolagyny has-da ösdürip, ony dünýäniň iň meşhur dynç alyş we sagaldyş merkezleriniň birine öwreris;
— energiýa çeşmeleriniň adaty däl görnüşlerini, ýagny gün we ýel energiýasyny öndürmek we ondan netijeli peýdalanmak maksady bilen, bu ulgamyň ösüşine uly goldaw bereris;
— Türkmenistanyň älem giňişligini öwrenmek üçin ajaýyp howa we tebigy şertlerini nazarda tutup, türkmen we daşary ýurtly älemşynaslaryň älemi synlap bilmekleri üçin dürli ululykdaky teleskoplardan ybarat bolan hem-de zerur ýaşaýyş jaýlary we iş otaglary bilen üpjün edilen kämil obserwatoriýalar merkezini dörederis;
— ajaýyp kenarly türkmen derýalarynyň ýakalarynda maşgala bolup dynç almagy söýýänler, suwda gaýykda syýahat etmegi halaýanlar üçin dynç alyş merkezlerini, ýagny her 40–50 kilometr aralykdan ähli şertleri bolan giň meýdançaly ýaşyl zolaklary döretmek işini ýaýbaňlandyrarys;
— Köpetdagyň, Köýtendagyň, Sumbaryň şypaly jülgelerinde, Bathyzyň täsin ýaýlalarynda, Amyderýanyň we Murgap hem-de Garagum derýalarynyň kenarlarynda türkmen gurluşykçylarynyň bina etmeginde köp sanly dynç alyş merkezlerini gurup, olarda türkmen we daşary ýurtly jahankeşdeleriň dynç alyp bilmekleri üçin ähli şertleri dörederis;
— welaýat merkezlerine barýan ýollaryň ugrunda her 40–50 kilometr aralykda ähli şertleri bolan dynç alyş merkezlerini — gür baglyga bürenen, töweregi abadanlaşdyrylan giň meýdançaly çaýhanalary, özboluşly kempingleri – çaklaň myhmanhanalary, şeýle hem awtoulag serişdelerine hyzmat edýän häzirki zaman hyzmat merkezlerini gurmak işini ýaýbaňlandyrarys;
— oguzlaryň döreden şöhratly döwletlerinden bize — bu günki nesillere miras galan baý däp-dessurlary şu günki azananlarymyz bilen utgaşdyryp, beýik ruhy galkynyşy gazanarys we ösüşiň belentliklerine tarap öňe, diňe öňe ynamly gideris.
Ata-babalarymyzdan bize miras galan bu mukaddes Diýary jenneti mekana öwürmekde mähriban halkymyzyň aň-bilim, ruhy kuwwatyna bil baglarys.
Ata-babalarymyzdan bize miras galan bu mukaddes Diýary jenneti mekana öwürmekde mähriban halkymyzyň aň-bilim, ruhy kuwwatyna bil baglarys.
Bu haýyrly işleri amala aşyrmakda, bize, goý, Beýik Biribar güýç-kuwwat bersin, işlerimizi rowaç etsin!
***
Türkmenistanyň Prezidenti wezipesine dalaşgär Gurbanguly Mälikgulyýewiç Berdimuhamedowyň terjimehaly
1957-nji ýylyň 29-njy iýunynda Türkmenistanyň Aşgabat oblastynyň Gökdepe raýonynyň Babarap obasynda doguldy.
1979-njy ýylda Aşgabatdaky Türkmen döwlet lukmançylyk institutyny tamamlady.
1979-njy ýyldan 1997-nji ýyllary aralygynda Türkmenistanyň Saglygy goraýyş we derman senagaty ministrliginiň ulgamynda dürli wezipelerde zähmet çekdi. Türkmen döwlet lukmançylyk institutynyň mugallymy, terapewtiki stomatologiýa kafedrasynyň dosenti, stomatologiýa fakultetiniň dekany, Türkmenistanyň Saglygy goraýyş we derman senagaty ministrliginiň Stomatologiýa merkeziniň direktory wezipelerinde işledi. Doktorlyk dissertasiýasyny gorady. Lukmançylyk ylymlarynyň doktory, ykdysady ylymlarynyň doktory, professor, Türkmenistanyň Ylymlar akademiýasynyň akademigi diýen alymlyk derejeleri we atlary bar.
1997-nji ýylyň dekabrynda Türkmenistanyň Saglygy goraýyş we derman senagaty ministri wezipesine bellendi. Bu wezipe bilen birlikde, Türkmenistanyň Saglygy goraýşy ösdürmek gaznasynyň ýerine ýetiriji direktory we Türkmen döwlet lukmançylyk institutynyň rektorynyň wezipesini ýerine ýetiriji wezipelerinde işledi.
Şeýle hem, 2001-nji ýylyň aprelinde Türkmenistanyň Ministrler Kabinetiniň Başlygynyň Orunbasary wezipesine bellendi.
Türkmenistanyň Döwlet howpsuzlyk geňeşiniň çözgüdi bilen 2006-njy ýylyň 21-nji dekabryndan Türkmenistanyň Prezidentiniň we Türkmenistanyň Ýaragly Güýçleriniň Belent Serkerdebaşysynyň wezipelerini wagtlaýyn ýerine ýetirdi.
2007-nji ýylyň 11-nji fewralynda ählihalk saýlawlarynda alty dalaşgäriň arasyndan Türkmenistanyň Prezidenti wezipesine saýlandy.
2007-nji ýylyň 14-nji fewralynda Türkmenistanda iň ýokary häkimiýet edarasy bolan Halk Maslahatynyň XIX mejlisiniň barşynda Gurbanguly Mälikgulyýewiç Berdimuhamedow Türkmenistanyň Prezidenti wezipesine resmi girişdi.
2011-nji ýylyň 25-nji oktýabrynda Gurbanguly Berdimuhamedowa Türkmenistanyň Gahrymany diýen at dakyldy.
2012-nji ýylyň 12-nji fewralynda Türkmenistanyň Prezidentiniň saýlawlaryna gatnaşan dalaşgärleriň 8-sinden bu wezipä Gurbanguly Mälikgulyýewiç Berdimuhamedow Türkmenistanyň Prezidentiniň wezipesine gaýtadan saýlanyldy.
Ýurdumyzyň we daşary döwletleriň köp sanly ýokary ordenleri we medallary bilen sylaglandy.
Dünýäniň birnäçe uniwersitetleriniň we akademiýalarynyň hormatly doktory we akademigi.
Boş wagtlary sport bilen we atçylyk sporty bilen meşgullanýar. Rus we nemes dillerini bilýär.
Maşgalaly, bir ogly we iki gyzy bar.
http://www.turkmenhabargullugy.com/turkmenistanyn-prezidentligine-dalasgar-gurbanguly-malikgulyyewic-berdimuhamedowyn-maksatnamasy/
Kaydol: Kayıt Yorumları (Atom)


text:
«Aşgabat» — «Daşoguz»
Bir tapgyrlyk arakesmeden soňra, Milli çempionatymyzyň Ýokary ligasynda çykyş edýän toparlarynyň arasyndaky duşuşyklar ýene-de dowam edýär. 21-nji tapgyrda ilkinji bolup öňe saýlanan duşuşygynda, iň soňky sekuntlardaky gol bilen ýeňlen «Aşgabat» tapgyryň ilkinji duşuşygynda ýurdumyzyň demirgazyk welaýatynyň futbol toparyny kabul eder. Bu duşuşyk 8-nji sentýabrda bolar.
Elbetde, duşuşykda «Aşgabadyň» ýeňiş gazanjakdygyny öňünden çaklamak bolar. Eger Amangylyç Goçumowyň şägirtlerine bu başartsa, onda topara ýaryş tertibinde 3-nji orna çykmaga mümkinçilik bar. Ýöne bu «Şagadam» bilen «Hazynanyň» arasynda boljak duşuşygyň netijesine bagly. Ýöne «Aşgabat» bu ýeňiş bilen, iň bolmanda, 6-7-nji orunlardaky garşydaşlaryndan arany has açyp biler. Çünki bu tapgyrda 6-7-nji orunlardaky HTTU bilen «Merw» öňdebaryjylary — «Altyn asyr» bilen «Ahaly» kabul edýär.
Eger-de geçen tapgyrdaky 10:0-luk utulyşdan soň, nobatdaky oýna has ykjam taýynlanan «Daşoguz» ýeňiş gazanaýsa, bu ýeňiş toparlaryň ikisiniň hem ýaryş tertibindäki ýagdaýyna täsir etmez.
Şu duşuşykda «Aşgabat» öz derwezesinden ýekeje gol geçirtse, onda A.Goçumowyň şägirtleri möwsümde öz derwezesine 20 we ondan kän gol geçirden 9-njy topar bolar. Bir söz bilen aýtsak, ondan soň bu sepgide «ýetip bilmedik» diňe «Altyn asyr» galar.
Duşuşykda demirgazyk welaýatyň topary ýene şowsuzlyga uçrasa, onda bu utulyş toparyň bassyr 7-nji utulyşy bolar. Topar mundan öňe hem şu möwsümde bassyr 7 gezek utulypdy.
Şu möwsümde «Aşgabat» bilen «Daşoguzyň» arasynda geçirilen duşuşyklaryň ikisinde hem 3:0 hasaby bilen «paýtagtlylar» ýeňiş gazanypdy. Şol iki duşuşygyň netijesinde «Aşgabadyň» hüjümçileri Berdi Şamyradow bilen Pirmyrat Gazakowyň her biri «Daşoguzyň» derwezesine 3 gol geçirdi.
«Hazyna» — «Şagadam»
Ýene «Şagadam», ýene «Hazyna». Güýçli-güýçli toparlary utsa-da, «kenarlylar» şu möwsümde «Hazynany» utmagyň syryny çözüp bilenok. Tersine möwsümde yzda galan iki duşuşykda-da Ýokary liganyň täze wekili «Hazyna» ýeňiş gazandy. Eger şu gezek hem şeýle bolsa, onda «Şagadama» ýaryş tertibinde 5-nji orna düşmek howpy abanýar. Tapgyrda «Daşoguz» bilen duşuşyp, «hezil etjek» «Aşgabadyň» utugy «Şagadamyňkydan» diňe ýekeje san az. Eger «Şagadam» «Hazyna» bilen duşuşykda has seresaply bolup we hüjümlerden netijeli peýdalanyp, ýeňiş gazanyp bilse, ýaryş tertibindäki ornuny saklap galyp biler. Ýöne 3-nji orna çykyp bilmez. Çünki «Şagadam» bilen 2-3-nji orunlardaky «Balkandyr» «Ahalyň» arasynda 4 utuk tapawut bar.
Duşuşyk ýene-de «Hazynanyň» ýeňşi bilen tamamlansa, onda bu utulyş «Şagadamyň» Ýokary ligadaky 270-nji utulyşy bolar.
Eger duşuşykda öňki üstünliklerini gaýtalap bilse, «Hazyna» 6-7-nji orunlardaky HTTU-dyr «Merw» bilen utuk sanyny deňlemäge mümkinçilik bar.
Ýokarda-da aýdyşymyz ýaly, «Şagadam» bilen «Hazynanyň» arasynda şu möwsümde geçen duşuşyklaryň ikisinde-de «ykdysadyýetçiler» ýeňiş gazandy. Iki duşuşyk hem şol bir hasap bilen (2:1) «Hazynanyň» peýdasyna tamamlandy. Guwanç Abylow bolsa «Şagadam» — «Hazyna» duşuşyklarynyň şu ýylky bombardiri. Ol iki duşuşykda 2 gol geçirmegi başardy.
«Merw» — «Ahal»
Şu möwsümde iň köp duşuşygyny deňlik bilen tamamlanan «Ahalyň» şol deňlikleriniň «sebäpkärleriniň» biri hem «Merw» bolmady. Birinji aýlawdaky 5 golly duşuşykda «Ahal» kynlyk bilen ýeňiş gazanan hem bolsa, çempionatymyzyň ikinjisine geçen aýlawda öz meýdanynda «Merwden» üstün çykmak başartmady. Bu gezekki duşuşygyň hem gyzykly boljakdygy şübhesizdir.
HTTU bilen 6-njy orun üçin göreşýän «Merw», elbetde, diňe ýeňiş üçin meýdana çykar. Eger topara ýeňiş gazanmak başardaýsa, HTTU-ny 7-nji orna oklamagy başaryp biler, üstesine-de bassyr üçünji ýeňşini gazanar. HTTU tapgyrda ýaryş tertibiniň lideri bilen duşuşýar. «Ahal» ýeňiş gazansa, ýaryş tertibiniň üýtmegi «Balkan» bilen «Energetigiň» arasyndaky duşuşygyň netijesine bagly. Ýöne Türkemenistanyň dört gezek çempionynyň ýaryşy ikinji orunda tamamlamak mümkinçiligini elden giderjekdigine ynanmak kyn.
Ýokarda-da aýdyşymyz ýaly, «Merw» bilen «Ahalyň» arasynda möwsümiň ilkinji duşuşygynda derwezelere 5 pökgi girdi. Netijede, 2:3 hasabynda «Ahal» «Merwiň» janköýerlerini gynandyrdy. Aşgabatda geçen ikinji duşuşykda bolsa toparynyň ýeňiş gazanyp bilmänligi üçin iki tarapyň janköýerleri bilelikde gynandyrlar — 1:1.
Häzirlikçe, «Merw» — «Ahal» duşuşyklarynyň iň netijeli oýunçysy Mihail Titow, «Ahaldan». Onuň yzda galan 2 duşuşykdan soň 2 goly bar.
HTTU — «Altyn asyr»
HTTU şu tapgyrda ýene bir ýubileý duşuşygyna çykýar. Şu duşuşyk toparyň Ýokary ligadaky 340-njy duşuşygy bolar. Ýubileý oýunlarda ýeňseň kem däl, ýöne garşydaşyň Türkmenistanyň milli ýygyndysynyň oýunçylarynyň aglabasyny ýygnan, şu möwsümde bary-ýogy ýekeje gezek utulan «Altyn asyr» bolmasa has gowy. Çünki her çempionatyň iň netijeli hüjümçisi bolmagyň bärsinden gaýdýan Süleýman Muhadow ýaly, «Rubinde» tälim alyp, zehinini «Altyn asyrda» gňrkezýän Selim Nurmyradow ýaly hüjümçiler aýagyna pökgi gelse, derwezä gönükdirmegiň aladasynda. Olaryň arkasynda bolsa güýçli ýarym goragçylar, güýçli goragçylar...
Ýöne «Daşoguzy» 10:0, ýoldaşlyk duşuşygynda Türkmenistan U-19-y 6:0 ýeňen HTTU bu ýeňişlerden ruhlanan bolsa gerek. Muny oýun görkezer.
Eger geçen duşuşyklarda bolşy ýaly, ýeňiş ýene «aragatnaşykçylaryň» tarapynda bolsa, onda olar şu möwsümde myhmançylykda 10 ýeňiş gazanan ilkinji topar bolar. HTTU olaryň garşysyna ýekeje pökgini geçirip bilse, öz meýdanynda 20 we ondan kän gol geçiren 4-nji topar bolar.
Şu möwsümiň birinji aýlawynda «Altyn asyr» HTTU-ny 2:0 hasabynda ýeňen bolsa, ikinji aýlawda HTTU «aragatnaşykçylaryň» 4 goluna diňe 1 gol bilen jogap berip bildi.
Geçen ýyl HTTU bilen AFK-nyň Prezidentiniň Kubogy ugrundaky ýaryşyň iň gowy oýunçysy bolan Süleýman Muhadow bolsa öňki toparynyň garşyna 2 gol geçirip, baran toparyna wepalydygyny görkezýär.
Soňky 4 günüň içinde HTTU bilen «Altyn asyr» iki gezek duşuşar. Olaryň ikinjisi Türkmenistanyň Kubogynyň çärýek finalydyr.
«Balkan» — «Energetik»
«Energetigi» öz meýdanynda ýeňip bilmedikleriň biri hem «Balkan». Ýöne Balkanabatdaky duşuşykda welin, «nebitçiler» ýeňme kemini goýmady. Bu duşuşyk ýene Balkanabatda geçýär. Şonuň üçin hem ýene «nebitçiler» rüstem görünýär. Eger bu başartsa, «Balkan» bassyr 4-nji ýeňşini gazanar.
Eger «Balkana» şol arzyly dördünji ýeňşi gazanmak başartsa, «energetikçiler» Ýokary ligada bassyr 6-njy gezek ýeňler. Bu bolsa ýaryş tertibiniň soňky ornundaky «Daşoguzyň» antirekordyna golaýlaýar.
Şu möwsümiň birinji aýlawynda geçen duşuşykda «Balkan» 3:0 hasabynda ýeňiş gazandy. Ikinji möwsümdäki duşuşyk bolsa 1:1 hasabynda deňlik bilen tamamlandy.
Myrat Ýagşyýew «Balkan» — «Energetik» duuşyklarynyň iň netijeli hüjümçisi. Onuň 2 duşuşykda 3 goly bar. Şol gollaryň 3-si hem Balkanabatda geçirilen ilkinji duşuşykda girizildi. Eger bu ýene şeýle bolsa, onda Myrada bombardirlik ýaryşynda arany has açmaga mümkinçilik bar.